Penderma darah wira negara – Muhyiddin

KUALA LUMPUR: Penderma darah juga adalah wira negara kerana pengorbanan mereka untuk tampil menderma darah secara sukarela membantu menyelamatkan nyawa pesakit, kata Perdana Menteri Tan Sri Muhyiddin Yassin.

Beliau berkata pengorbanan masa dan tenaga penderma darah, yang tampil secara sukarela saban hari juga dapat dilihat semasa negara berada dalam Perintah Kawalan Pergerakan Pemulihan (PKPP) bagi melawan Covid-19.

“Saya juga ingin merakamkan penghargaan kepada semua pihak yang menganjurkan kempen derma darah. Menerusi kempen-kempen ini, masyarakat berpeluang untuk menderma darah berdekatan dengan komuniti setempat mereka dan ini lebih memudahkan mereka,” katanya.

Beliau berkata demikian dalam video ucapan sempena Hari Penderma Darah Sedunia Peringkat Kebangsaan bertemakan ‘Darah yang Selamat Menyelamatkan Nyawa’ dan ‘Derma Darah Demi Kesihatan Sejagat’, di laman sosial Facebook beliau semalam.

Fokus tema pada tahun ini menjurus kepada sumbangan setiap penderma darah dalam membantu menyelamatkan nyawa pesakit, dan seterusnya meningkatkan tahap kesihatan komuniti setempat.

Perdana Menteri berkata dalam situasi negara yang baru memasuki fasa pemulihan wabak Covid-19, normal kehidupan yang baharu perlu terus dilaksanakan untuk meraikan hari penderma darah pada tahun ini.

“Saya yakin semua platform media sosial akan dimanfaatkan dengan makluman berguna bagi meraikan para penderma darah serta menyemarakkan kesedaran menderma darah,” katanya.

Muhyiddin turut meminta masyarakat meneruskan sokongan padu kepada Pusat Darah Negara dan Tabung-tabung darah di seluruh negara.

“Saya ingin mengajak semua rakyat Malaysia, terutama yang masih belum menderma darah, mulakan langkah pertama anda dalam menjadikan amalan menderma darah secara berkala sebagai budaya gaya hidup sihat,” katanya.– Bernama

See author's posts


JAKU IBAN: Sada Bebuah

BHAGAVAD GITA

Tusun Ke-10

MINGGU dulu tu kemari kitai udah macha sereta belematika enggau penuh segenteran sada bebuah ti dikumbai “Perangai Pemabuk”. Bacha kitai mega baru mungkal sada bebuah ti bejuluk “Masih Begiga”. Nya alai minggu tu ruang JAKU IBAN: Sada Bebuah ba dada surat-kabar Utusan Sarawak (SADA) tu diisi ngena genteran sada bebuah ti bejuluk “Masih Begiga.”

“MASIH BEGIGA”

Udah aku bacha drama Shakespeare, ensera Homer;

Mahabharata, Ramayana, Bhagavad-gita;

Udah ku sebut salin pantun Lord Tennyson,

Emily Dickinson, Charles Dicken;

Udah aku serenih alus pantun Erasmus, Wordsworth, Robert Frost;

Udah aku peratika “The Praise of Folly”,

“The Tales of Canterbury”,

“The Odyssey”,  “The Divine Comedy”

Karang Machiavelli, Dante Alichieri;

Tang masih ga diri tu agu mati

Bedau mereti ngarang nengkebang!

Udah aku gulu randau Conficius,

Pengajar anda jeman dulu,

Ngajar basa enggau pengelabuh jaku.

Segulai sejalai, gawa beserumpu,

Duduk besemuka, bejaku betiu

Di baruh jumpu Timbuk China.

Aku ampit ningaka ajar Gautama Buddha

Ajar pengerurus nuju NIRVANNA

Duduk besendi, betunga mua

Di baru Kayu Penemu, Jambu Lipa.

Tang agi ga diri tu babo, masih banga,

Mengkang bangang, lansang kedumbang.

Suah aku silak, aku bacha selalu bup penemu,

Bup Injil – Penyanggup Lama, Penyanggup Baru,

Bup Pericles, Aristotle, Plato, Amaru,

Ku putik, silik aku perundingka bup I-Ching

Tang masih ga ati diri tu

Enda beseling, rapa perening,

Buntu runding, meretika kuing, sagam besembiang.

Aku udah tinjau mayuh pulau,

Aku udah palik mayuh tasik,

Aku udah perati mayuh mengeri,

Aku udah sada mayuh menua;

Aku udah dingaka semua ke patut aku pending;

Aku udah peda semua ke patut aku perening;

Aku udah kereja semua ke patut aku gaga,

Aku udah pansik semua ke patut aku giga,

Aku udah kambuh semua ke patut aku tempa,

Aku udah kunyah semua ke patut aku ginya,

Aku udah pakai semua ke patut aku empa,

Aku udah ludah semua ke patut aku lua,

Tang masih beketu ga gaya,

Minda  masih kabat, ati  masih muntat.

Minda masih puang, ati mengkang nyelambang.

Umur udah tuai, penemu masih nadai.

Enti sema aku tau ajih, ati nemu ngatur, sigi aku ajihka,

Awakka rebak biak nyadi ba pengujung umur,

Ngambika semua iya berengkah baru, nelusur besulur.

Aku udah ditu kenyau ari mula,

Mengkang ditu sampai ke dia,

Masih ditu takar ke ila,

Nyentuk ke penyudah maya, pengujung dunya,

Laban ke dituntut apin segera,

Ke diamal apin nyengenda,

Ke digiga apin nyata,

Bedau nyerupa, mandang rerendang

Bepijar terang.

PASAL PENGIDUP ENGGAU TENGKIRA

Pekara ti disempamaka dalam sada bebuah tu iya nya pasal pengidup enggau tengkira “Masih Begiga” dalam pendiau enggau pengidup, semua utai (baikka nya penemu, pemisi, pemakai tauka utai bukai) enda tau chukup, enda tau genap, mesti bisi dikekurang/diketimpang, berindik ari ati, penenguk mensia ke enda nemu puas, enda nemu tepantup, enda nemu terentuk. Ari nya, genap iku mensia mesti seruran bedaya, betengkira nyanda, ngiga, ngulihka utai ti dikenadai/dikekurangka diri, keba Jaku Dalam bisi nyebut: (1) Diberi sechupak, minta segantang; diberi segantang, minta sepasu’; (2) Diberi setunjuk, minta sekilan; diberi sekaki, minta sedepa; (3) Diberi betis, minta pah.

Lalu dalam sampi, orang nyebut: minta mudah, minta gerah; minta lebih minta lilih. Jaku nya jelas enggau nyata nunjukka iya nya ati/pengasai/penenguk mensia sigi enda nemu puas, enda nemu terentuk. Ari nya, mensia begigaka utai ti dikekurang/dikenadaika diri-empu. Nya mih batang pekara ti disempamaka dalam sada bebuah ke dikumbai aku “Masih Begiga” tu.

Dalam rentayan kesatu sada tu nyebut:

Aku udah ditu kenyau ari mula,

Mengkang ditu sampai ke dia,

Masih ditu takar ke ila,

Laban ke dituntut apin segera,

Ke diamal apin nyengenda,

Ke digiga apin nyata,

Bedau nyerupa, mandang rerendang

Bepijar terang.

MENGKANG BISI DAYA SEAGI IDUP

Nyadi pekara ti disilupka dalam rentayan Ke-1 tu, iya nya, seagi-agi tua nya dapat, seagi-agi tua nya bepengerai, seagi-agi tua nya idup di dunya tu, tua mesti agi bedaya, bekiraka utai ti kesuntuk/dikenadaika diri, (kelebih agi penemu ke menuku ke beguna bisi rega) laban penadai, penimpang enggau pengurang dalam pengidup endang sigi mayuh.

Dalam rentayan kedua Sada Bebuah tu nyebut:

Aku udah mendingka kensung burung semelayung,

Angin begemung, barat betinung,

Mendingka pelandai karung, madu ranggung, ribut nyabung,

Mendingka sangin buntak lilin, ikan patin, angin bepusin,

Mendingka tiu jaku, sangkut mulut ikan bekut, buntak dut, ribut bepuput,

Mendingka sanggai mendu ilai, beruang rambai, angin lemai,

Mendingka gugu gumbang beduju, guntur bederu, angin beguru,

Mendingka renung bala tekuyung, madu ranggung, barat Begemung,

Rengguang kampung, ribut nyabung,

Mendingka sugi kenyali danji, teras kawi, buluh beteri, angin           begili,

Mendingka sajak ikan juak, burung engkerasak, lenggang riak,

Mendingka dungai engkatak ratai, semah sungai, riam gemisai,

Kesut selulut ribut ngesai;

Tang lalu nadai ga nya

Ngasuh ati aku semeri tebansi, tepulai hyamai,

Senang teperindang;

Bedau ga kamai aku tak rimai meragai,

Berendam dalam, meragan kusang.

BETAMPUNG

See author's posts


PKPB dikenakan atas sektor pembinaan

KUCHING: Persatuan Pemaju Perumahan dan Hartanah Sarawak (SHEDA) memuji Kerajaan Sarawak atas inisiatif menubuhkan Majlis Tindakan Ekonomi Sarawak yang dilihat akan mempermudahkan Strategi Pemulihan Ekonomi Pasca Covid-19 sehingga 2030 nanti.

Inisiatif ini dilihat seperti sinar harapan baharu untuk Sarawak dan meningkatkan keyakinan kepada rakyat untuk menuju ke laluan pemulihan ekonomi yang lebih jelas.

SHEDA gembira menyaksikan pelaksanaan Perintah Kawalan Pergerakan Bersyarat (PKPB) dan hampir semua sektor ekonomi dibenarkan dibuka semula.

Menurut kenyataan daripada SHEDA, ahli-ahli SHEDA tidak terkecuali, mereka bersemangat memulakan projek setelah

terhenti sejak pelaksanaan Perintah Kawalan Pergerakan (PKP) pada 18 Mac lalu.

Secara umum, SHEDA menyokong pematuhan Prosedur Operasi Standard (SOP) yang ditetapkan oleh Majlis Keselamatan Nasional (MKN) dan Jawatankuasa Pengurusan Bencana Negeri Sarawak (JPBN).

Prosedur Operasi Standard (SOP) ini berperanan dalam memastikan keselamatan pekerja dan menghalang penularan Covid-19 di tapak pembinaan dan kawasan sekitarnya.

Bagaimanapun, SHEDA prihatin dengan syarat wajib bahawa semua pekerja asing perlu menjalani pemeriksaan Covid-19 dan metodologi sebelum mereka dibenarkan bekerja.

“Terdapat ribuan pekerja binaan asing dan mungkin berpuluh-puluh ribu kembali bekerja dan mereka akan bergegas ke makmal ujian Covid-19 swasta di Kuching yang dilantik oleh PERKESO,” menurut kenyataan media SHEDA.

Difahamkan terdapat 12,000 pekerja berdaftar di Kuching dan ini memburukkan lagi keadaan apabila mendapati makmal kehabisan kit ujian dan bekalan akan tiba beberapa minggu.

Ini semakin mengehadkan ketersediaan ujian tepat pada masanya dan semakin memburukkan lagi kelewatan pekerja asing selepas Perintah Kawalan Pergerakan Bersyarat (PKPB).

Isu seperti ini di Sarawak diburukkan lagi dengan kemungkinan disebabkan oleh kekurangan kemudahan makmal yang disediakan oleh syarikat ujian yang dilantik.

Persatuan Perubatan Malaysia telah mendakwa bahawa keputusan ujian RT-PCR yang diterima setelah tiga hari tidak akan mempunyai nilai klinikal dan tidak menggambarkan status kesihatan orang yang diuji sekarang.

SHEDA merayu kepada kerajaan untuk segera menangani perkara ini kerana permintaan yang tinggi.

SHEDA berharap kerajaan melantik lebih makmal ujian di seluruh negeri, dan mempertimbangkan juga kepercayaan yang diberikan kepada klinik dan hospital swasta yang lain.

SHEDA juga ingin mengusulkan kepada pemerintah untuk mempertimbangkan pengujian semua pekerja binaan asing menggunakan kaedah Rapid Test Kit sebagai pendekatan ideal alternatif sebelum memulakan kerja setelah Perintah Kawalan Pergerakan Bersyarat (PKPB).

See author's posts


Kedai gunting kurang sambutan

MUKAH: Jumlah pelanggan ke Kedai Gunting, Pendandan dan Kecantikan di sini dikatakan agak menurun jika dibandingkan dengan sebelum Perintah Kawalan Pergerakan(PKP) dahulu.

Kedai gunting dan kecantikan ini dibenarkan untuk beroperasi semula pada awal Jun selepas tutup sementara selama tiga bulan.

Menurut salah seorang ahli keluarga pemilik Tony Saloon, yang berada di pusat komersial Medan Setia Raja, Wong You Beng, semenjak mereka beroperasi semula jumlah pelanggan tidak seperti sebelum ini.

“Memang jumlah pelanggan jauh berkurangan terutama di kalangan warga emas dan kanak-kanak, mungkin mereka masih merasa ragu-ragu dengan keadaan semasa. Saya dengan bapa saya menggunting lelaki di bahagian belakang kedai, dan kakak dan emak saya di bahagian depan untuk gunting, pendandan dan kecantikan,” ujar Wong You Beng.

Akan tetapi beliau menyatakan mereka tidak mengenakkan caj tambahan setakat ini semenjak beroperasi semula.

“Saya rasa untuk membuat caj tambahan itu tidak bertanggungjawab kerana sekarang pelanggan pun terjejas dengan masalah Covid ini. Jadi takkan lah kita nak tambahkan lagi keadaan,” ujarnya lagi.

Seperti penduduk lain di Malaysia, mahupun seluruh dunia, beliau berharap krisis Covid-19 ini akan berakhir sepenuhnya dengan secepat mungkin.

Oleh Henry B Siyu

See author's posts


Kerajaan tambah baik pemberian kepada negeri

DATUK Seri Ismail Sabri Yaakob semasa mempengerusikan Mesyuarat Majlis Kewangan Negara 2022 dihadiri Men- teri Besar serta wakil Ketua Menteri semua negeri di Putrajaya semalam.

KUALA LUMPUR: Kerajaan Persekutuan telah menambah baik pemberian dan sokongan kepada kerajaan-kerajaan negeri untuk tahun ini termasuk memberi kelonggaran penggunaan peruntukan di bawah Pemberian Penyenggaraan Jalan Negeri (Pemberian MARRIS) sebanyak RM5 bilion.

Perdana Menteri Datuk Seri Ismail Sabri Yaakob berkata, penambahbaikan pemberian dan sokongan kepada kerajaan-kerajaan negeri itu diputuskan dalam Mesyuarat Majlis Kewangan Negara 2022 yang dipengerusikan olehnya dan dihadiri Menteri Besar serta wakil Ketua Menteri semua negeri.

Beliau berkata, kelonggaran penggunaan peruntukan di bawah Pemberian MARRIS itu adalah bagi membiayai kerja penyenggaraan, pembaikan, penggantian serta pengubahsuaian jalan, jambatan, longkang, pembentung dan cerun di jalan negeri yang rosak akibat banjir termasuk di kawasan Pihak Berkuasa Tempatan (PBT).

“Kerajaan Persekutuan sentiasa komited dalam memastikan hubungan dengan kerajaan negeri sentiasa berada dalam tahap yang terbaik.

Hasrat ini dimanifestasikan melalui peningkatan peruntukan yang disalurkan dalam pelbagai bentuk pemberian kepada kerajaan negeri pada setiap tahun,” katanya dalam satu kenyataan semalam.

Ismail Sabri berkata, kerajaan turut bersetuju untuk mengkaji semula Pemberian MARRIS serta bersedia membuat pindaan garis panduan dan perundangan yang berkaitan supaya peruntukan itu dapat dimanfaatkan sepenuhnya oleh kerajaan negeri dengan memperluaskan lagi skop perbelanjaan MARRIS merangkumi penyelenggaraan jalan seperti di bawah Lembaga Kemajuan Pertanian.

Selain itu, beliau berkata peruntukan Pindahan Fiskal Ekologi (EFT) akan ditingkatkan daripada RM70 juta kepada RM100 juta sebagai insentif khusus kepada negeri-negeri yang mewartakan kawasan baharu untuk dilindungi.

“Insentif kewangan kepada kerajaan-kerajaan negeri ini adalah bagi meningkatkan usaha pemeliharaan serta pemuliharaan kawasan biodiversiti daratan dan marin,” katanya.

Bagi memperkukuhkan lagi momentum pemulihan ekonomi Keluarga Malaysia, Perdana Menteri berkata caruman sebanyak RM330 juta disediakan bagi membiayai Pemberian Berdasarkan Tahap Pembangunan Ekonomi, Infrastruktur dan Kesejahteraan Hidup (Pemberian TAHAP).

Beliau berkata, satu jawatankuasa yang dipengerusikan oleh Ketua Setiausaha Perbendaharaan akan ditubuhkan bagi membuat semakan semula formula pengiraan, kriteria dan kaedah pengagihan bagi Pemberian TAHAP.

“Ini menunjukkan komitmen Kerajaan Persekutuan dalam menyediakan peluang kepada kerajaan negeri untuk melaksanakan projek pembangunan mengikut keutamaan dan keperluan negeri masing-masing,” katanya.

Ismail Sabri berharap kerajaan negeri memanfaatkan sepenuhnya kesemua pemberian itu terutamanya dalam memastikan kebajikan serta kesejahteraan Keluarga Malaysia sentiasa terpelihara. – Bernama

See author's posts


Pantai Peliau, Pantai Bungai dipenuhi puntung kayu

BEKENU : Angin kencang dan ombak kuat yang berlaku di Pantai Bungai dan Pantai Peliau di sini malam semalam mengakibatkan banyak puntung kayu terdampar di pantai.

Kejadian berkenaan yang berlaku sekitar 9.00 malam turut meresahkan sebahagian penduduk yang tinggal berhampiran pantai.

Kejadian itu sekali gus mecacatkan keindahan semulajadi di kedua-dua pantai tersebut.

Justeru,  orang ramai dinasihatkan berhati-hati dan tidak digalakkan untuk berada di tepi pantai bagi menjamin keselamatan masing-masing.

Berikutan keadaan cuaca yang tidak menentu sekarang, rata-rata penduduk Bungai dan Peliau yang mencari rezeki sebagai nelayan tidak berani turun ke laut, sekali gus menyebabkan kurangnya bekalan hasil laut segar di sini.

Tinjauan Utusan Sarawak di gerai ikan di RTC Bekenu di sini pagi semalam mendapati tidak ada aktiviti jualan ikan diadakan.

Oleh Adum Liu

See author's posts


Mbappe tidak sambung kontrak dengan PSG

LONDON: Bintang Paris St Germain (PSG) Kylian Mbappe memberitahu kelab itu bahawa beliau tidak akan menyambung kontrak selama setahun selepas 2024 menurut laporan.

Situasi itu memungkinkan pemain berusia 24 tahun berkenaan boleh dijual pada musim panas ini atau boleh meninggalkan kelab secara percuma pada penghujung musim depan, menurut Agensi Berita Jerman (dpa).

Penyerang berusia 24 tahun itu yang ditandatangani dari Monaco dengan harga £160 juta (AS$200 juta) pada 2018, yuran perpindahan mencatat rekod dunia untuk seorang remaja ketika ini terus dikaitkan dengan Real Madrid.

Menurut laporan keputusan Mbappe pemenang Piala Dunia bersama Perancis mengakibatkan hierarki PSG terkejut dengan tindakan pemain itu yang dinyatakan dalam surat rasmi selain kehilangan Lionel Messi yang mengumumkan perpindahannya ke kelab Major League Soccer Inter Miami.

Laporan di Perancis mencadangkan PSG berharap untuk melanjutkan kontrak Mbappe.

Bagaimanapun, Real Madrid kini boleh memperkuatkan barisan hadapan selepas perpindahan veteran Karim Benzema ke Al-Ittihad di Arab Saudi. – Bernama-dpa

See author's posts


Indonesia larang swafoto tanpa pelitup muka

JAKARTA: Menteri Pelancongan dan Ekonomi Kreatif Indonesia, Sandiaga Uno memberi peringatan kepada semua pelancong untuk tidak membuka pelitup muka semasa bergambar, lapor AFP ,semalam.

Menurut Sandiaga, berdasarkan situasi pandemik Covid-19 yang belum reda, pihaknya amat mementingkan pematuhan protokol kesihatan terutama bagi pelancong.

“Jangan tanggalkan pelitup muka anda ketika bergambar di mana-mana lokasi pelancongan di Indonesia.

“Meskipun hanya merakam  gambar swafoto, sila pakai pelitup muka,” tegasnya.

Menurut Sandiaga, satu sesi percubaan pembukaan semula ke atas 20 pusat pelancongan di wilayah yang dikategorikan di bawah Tahap 3 dan 2 Penguatkuasaan Pembatasan Kegiatan Awam (PPKM) telah menunjukkan impak positif.

Walaupun begitu, Sandiaga mendedahkan bahawa pelancong masih mengambil ringan terhadap beberapa protokol kesihatan, terutama yang berkaitan dengan gambar swafoto.

“Meskipun anda melawat tempat yang terbuka, pastikan pelitup muka kekal dipakai kerana kita tidak mahu mengambil sebarang risiko,” katanya. – AFP

See author's posts


MSM Malaysia pindahkan operasi ke Pasir Gudang

KUALA LUMPUR: MSM Malaysia Holdings Bhd (MSMH) akan menggabungkan pengeluaran gula bertapisnya dengan memindahkan operasi kilang di MSM Perlis Sdn Bhd (MSMP) terletak di Chuping, Perlis, ke MSM Sugar Refinery (Johor) Sdn Bhd (MSMJ) di Tanjung Langsat, Pasir Gudang, Johor.

Dalam makluman kepada Bursa Malaysia semalam, MSMH berkata, penamatan yang dicadang untuk pengeluaran MSMP adalah pada 30 Jun, dan perpindahan tenaga kerja dan peralatan tertentu dari MSMP ke MSMJ dan MSM Prai Bhd akan dilakukan secara berperingkat.

Keseluruhan proses tersebut dijangka selesai pada suku keempat 2020. MSMP dan MSMJ adalah anak syarikat milik penuh MSMH.

“Penggabungan dua kilang tersebut akan membolehkan syarikat mengoptimumkan kapasiti kilang penapisan baharunya, MSMJ.

”Susulan pengoptimuman ini, kos penapisan gula mentah akan meningkat dengan ketara dan sekali gus, akan menjana margin yang lebih tinggi, dan akhirnya memberi impak kewangan yang positif secara keseluruhan kepada MSMH dan kumpulan syarikatnya,” katanya.

Pelaksanaan penggabungan itu menghasilkan peruntukan sebanyak RM137.35 juta untuk susut nilai kilang dan jentera MSMP pada tahun kewangan 2019.

Bagaimanapun, dengan menggabungkan kapasiti penapisan syarikat, syarikat akan dapat mengurangkan kos pengeluaran unitnya, yang seterusnya akan meningkatkan keuntungannya dan memberi nilai yang lebih baik kepada pemegang saham.

Bagaimanapun, tanah kilang di Chuping akan dijual, katanya.

“Pengumuman berkaitan penjualan tanah kilang itu perlu dibuat mengikut Keperluan Penyenaraian Pasaran Utama, jika perlu. Bagaimanapun, sebarang penjualan aset seperti tanah yang dimiliki oleh MSMP akan tertakluk kepada kelulusan atau kebenaran Pihak Berkuasa Negeri Perlis, Lembaga Tanah Negeri Perlis dan pihak berkuasa lain yang berkaitan,” katanya.

Sementara itu, bagi suku pertama berakhir 31 Mac 2020, MSMH melaporkan kerugian bersih yang besar sebanyak RM34.70 juta berbanding RM7.06 juta dalam tempoh sama tahun lepas.

Perolehan, bagaimanapun meningkat kepada RM510.84 juta daripada RM485.43 juta pada suku tahun sama tahun lepas.

“MSMH akan terus memberi tumpuan kepada strategi pertumbuhan mampan yang termasuk kepelbagaian produk untuk menembusi pasaran eksport dan meningkatkan margin. MSMH menjangka persekitaran perniagaan akan terus mencabar sepanjang 2020,” katanya. – Bernama

See author's posts


Kenali masyarakat Lun Bawang

IRAMA GUNUNG… Tiupan seruling yang menjadi irama masyarakat kaum Orang Ulu yang wajar diturunkan kepada generasi pewaris yang muda.

Memelihara budaya sesuatu bangsa atau kaum memerlukan penglibatan semua pihak khususnya ibu bapa dan dibantu oleh berbagai pihak berkaitan dengan pembangunan seni budaya.Masyarakat suku kaum Lun Bawang yang terkenal wujud di daerah Lawas berasal dan tinggal di kawasan pedalaman tanah tinggi Borneo iaitu Kalimantan Utara, Brunei, Sabah dan Sarawak. Di Sarawak, mereka digolongkan dalam kelompok masyarakat Orang Ulu.

Suku kaum Lun Bawang  bermaksud orang tempatan atau orang peribumi. Suku kaum Lun Bawang yang dahulu dikenali sebagai Murut juga terdapat di sepanjang pesisiran Sungai Lawas, Trusan dan Limbang.

Sejarah mengatakan orang Lun Bawang ini berasal dari Tanah Tinggi Kelabit, Tanah Tinggi Krayan dan Gunung Murud di Lawas. Pada ketika dahulu, Lun Bawang dan Tagal juga dikenali sebagai Murut sempena nama Gunung Murud yang tertinggi di Sarawak yang terletak di Utara Sarawak.

Cara hidup dan bahasa suku kaum Lun Bawang dan Kelabit banyak persamaan, termasuk cara mereka semasa menanam padi bukit (tana luun) dan  padi sawah(Lati ba’).

Nasi yang menjadi makanan mereka dibungkus dengan daun pisang atau Itip dipanggil Nuba’ Laya.

Daging atau ikan yang telah diperam dengan garam serta disimpan di dalam buluh selama lebih sebulan dipanggil Telu serta rasanya akan menjadi masam-masam masin yang sangat digemari suku kaum Lun Bawang. Begitu juga dengan salai (narar).

Mereka juga mendapat sumber garam dari telaga air masin yang lebih dikenali sebagai Lubang Mein. Di kawasan pedalaman, penternakan kerbau menjadi sumber ekonomi sampingan serta menjadi hantaran mas perkahwinan pihak pengantin lelaki kepada keluarga pihak pengantin perempuan yang dipanggil purut.

Suku kaum Lun Bawang kaya dengan kraf tangannya. Dahulu kala, pakaian kaum lelaki diperbuat daripada kulit kayu yang dipanggil ‘kuyu talun’.

Kain yang dililit di kepala pula dipanggil Sigar sementara cawat yang dipakai dipanggil Abpar.

Parang panjang yang diikat di pinggang dibawa untuk pergi berperang dipanggil Pelepet.

Bagi kaum wanita pula, mereka mengenakan Pata di kepala, Beret di pinggang, Bane di leher dan Gileng atau Pakel di tangan serta lengan. Suku kaum Lun Bawang juga sangat terkenal dengan alat muzik yang diperbuat daripada buluh.

Mereka memainkan ini dalam kumpulan. Perempuan meniup suling dan lelaki meniup bass.

Pada bulan Jun setiap tahun diadakan satu pesta yang dinamakan Irau Aco Lun Bawang dirayakan di bandar Lawas sempena perayaan hari Gawai Dayak dan di Sabah. Lun Bawang di Sabah pula menonjolkan tradisi mereka dalam acara GATA (Gasing dan Tamu Besar) dua tahun sekali sempena hari Tadau Kaamatan di Daerah Sipitang.

Semasa perayaan ini berlangsung, pelbagai pertunjukan kebudayaan daripada suku kaum Lun Bawang dapat disaksikan.

Sejajar dengan pengiktirafan kerajaan Sarawak terhadap Pesta Lun Bawang atau Irau Aco Lun Bawang ini, pihak Persatuan Lun Bawang Sarawak(PLBS) telah diberi amanah untuk menjadi penganjur acara yang sinonim dengan masyarakat kaum Lun Bawang.

Seterusnya Ahli Parlimen Lawas Dato Henry Sum Agong mahu agar PLBS memainkan peranan lebih aktif untuk memelihara dan mengekalkan seni budaya masyarakat berkenaan melalui pendidikan budaya Lun Bawang kepada generasi muda.

Ini penting kerana didapati seni budaya masyarakat ini semakin banyak yang hilang seiring dengan perubahan zaman dan peningkatan taraf pendidikan.

Irau Aco Lun Bawang telah mengalami banyak perubahan dengan tumpuan lebih kepada acara sukan moden, nyanyian dan tarian moden.

Oleh itu PLBS perlu tampil dengan lebih serius untuk membawa kembali seni budaya tarian lama, gurindam mahupun puisi Lun Bawang yang kini semakin terpinggir.

Usaha mengembalikan seni budaya ini memerlukan usaha bersama berbagai badan bukan kerajaan yang melibatkan masyarakat kaum Lun Bawang itu sendiri.

Henry Sum mahu PLBS melihat usaha Persatuan Bisaya Sarawak, Persatuan Kedayan dan lain-lain persatuan ethnik yang sentiasa memelihara budaya melalui pesta yang diadakan.

Seni muzik tradisional, seni pakaian tradisi, seni perhiasan manik menggunakan tanah liat terpilih dan banyak lagi budaya lama perlu ditonjol kepada generasi muda melalui pendidikan yang lebih praktikal.

Banyak lagi seni budaya masyarakat Lun Bawang yang boleh diketengahkan melalui usaha bersama PLBS dan badan bukan kerajaan (NGO) belia Lun Bawang di Lawas.

Oleh ADENG EDRUS

See author's posts


Polis rampas 112.7 kg dadah bernilai RM7.2 juta

SEREMBAN: Polis menumpaskan sindiket penyeludupan dengan merampas pelbagai jenis dadah sebanyak 112.7 kilogram (kg) bernilai RM7.2 juta yang antaranya disembunyikan dalam bungkusan teh Cina, di Port Dickson, dekat sini.

Pengarah Jabatan Siasatan Jenayah Narkotik Bukit Aman Datuk Ramli Din berkata rampasan itu susulan empat serbuan bersepadu yang dijalankan bersama Agensi Penguatkuasaan Maritim Malaysia (APMM) dari 9 Mei hingga 14 Mei lepas di Negeri Sembilan, Melaka dan Selangor.

Beliau berkata polis turut menahan seramai tujuh lelaki anggota sindiket termasuk tiga warga Indonesia berusia lingkungan 24 hingga 44 tahun.

“Berdasarkan tangkapan ini, pihak polis berjaya menemui dadah jenis syabu, pil ekstasi dan ganja ini di kawasan semak di tepi laut berhampiran Marina Bay, Port Dickson. Dadah ini disimpan di dalam tujuh buah guni dan ia dibungkus dengan beberapa helai bungkusan termasuk bungkusan teh Cina.

“Jumlah keseluruhan syabu yang dirampas sebanyak 80.87 kg, 31.88 kg pil ekstasi yang dianggarkan sebanyak 106,267 biji manakala ganja seberat satu gram sekali gus menjadi rampasan terbesar di Negeri Sembilan bagi tahun ini,” katanya dalam sidang media di sini, semalam.

Turut hadir, Timbalan Ketua Pengarah Operasi APMM Laksamana Madya Maritim Datuk Ibrahim Mohamed.

Mengulas lanjut, Ramli berkata pihaknya percaya dadah ini untuk diseludup masuk ke Indonesia disebabkan harganya lebih mahal jika dijual di negara jiran.

“Dadah yang dirampas ini dianggarkan untuk kegunaan seramai 510,612 penagih. Kita juga percaya ini bukan kali pertama sindiket ini jalankan kegiatan penyeludupan menggunakan jalan laut dan siasatan lanjut akan dijalankan bagi mendapatkan maklumat mengenai modus operandi mereka,” katanya.

Ramli berkata polis turut menyita empat buah kereta, sebuah bot gentian kaca bersama enjin, tujuh keping emas dan wang tunai dengan nilai keseluruhan sitaan sebanyak RM164,045.00.

Katanya tiga daripada suspek mempunyai rekod jenayah lampau berkaitan dadah dan jenayah dan hasil saringan awal ujian air kencing mendapati empat daripada suspek positif dadah jenis methamphetamine.

“Kesemua tangkapan direman selama tujuh hari hingga 21 Mei mengikut Seksyen 38B Akta Dadah Berbahaya 1952,” katanya. — Bernama

See author's posts


74 mangsa keracunan makanan di Terengganu

KUALA TERENGGANU: Mangsa keracunan makanan yang dipercayai berpunca daripada puding buih di dua daerah di Terengganu terus meningkat kepada 74 orang setakat jam 3 petang semalam, kata Pengarah  Kesihatan negeri Terengganu  Dr Nor Azimi Yunus.

Beliau berkata, daripada 74 kes itu yang terdiri daripada 16 keluarga, sejumlah 62 pesakit tinggal di Kuala Terengganu manakala 12 lagi dari daerah Marang.

“Sehingga kini, seramai 33 pesakit telah menerima rawatan di Hospital Sultanah Nur Zahirah (HSNZ), hospital swasta (lapan orang) dan bakinya 22 pesakit menerima rawatan sebagai pesakit luar di beberapa klinik kerajaan dan klinik swasta.

“Jabatan juga turut mengesan ahli keluarga mangsa yang lain dan berjaya menemui 11 lagi mangsa keracunan makanan  cuma simptom yang mereka alami tidak memerlukan rawatan lanjut di hospital,” menurutnya dalam kenyataan semalam.

Isnin lepas media melaporkan sejumlah 48 individu mengalami keracunan makanan yang dipercayai berpunca daripada puding buih yang dibeli secara dalam talian pada 22 Mei lepas.

Nor Azimi juga berkata, pihaknya telah memeriksa premis peniaga terbabit dan pengambilan sampel dilakukan Unit Keselamatan dan Kualiti Makanan Pejabat Kesihatan Daerah Kuala Terengganu, Isnin lepas.

“Sebanyak 11 swab persekitaran, empat swab tangan dan empat sampel makanan telah kita ambil untuk tindakan lanjut.

“Jabatan juga telah menutup dapur premis untuk jualan peniaga puding buih tersebut mengikut  Seksyen 18(1)(d) Akta Kawalan Penyakit Berjangkit 1988  bermula Isnin lepas hingga 7 Jun depan iaitu selama 14 hari,” katanya.

Beberapa mangsa keracunan yang ditemui di HSNZ berkata, mereka tidak menyangka dimasukkan ke wad pada Aidilfitri kali ini setelah mengalami cirit-birit, muntah dan demam selepas menikmati puding buih tersebut.Siti Hasnah Mustafa, 37, berkata, puding buih itu dibeli dalam keadaan yang masih elok tanpa sebarang bau busuk atau masam.

“Sebab tu saya makan macam biasa sahaja, lagipun keluarga saya memang peminat puding buih… dah biasa beli daripada ramai penjual lain sebelum ini dan tidak pernah mengalami keracunan makanan seperti ini.

“Pada awal pagi raya pertama, saya hantar emak, abang dan dua adik ke HSNZ kerana keadaan mereka agak lemah. Tak sangka semalam keadaan saya pula semakin serius, jadi saya turut dimasukkan ke hospital untuk menerima rawatan lanjut,” katanya.

Seorang lagi pesakit, Abdull  Azizi Idris, 63, berkata, puding buih itu dibeli oleh anak perempuannya dan sempat dimakan bersama seorang lagi anak lelaki.

“Memang kerap ke tandas (kerana) cirit-birit, demam dan muntah-muntah…akhirnya dah rasa semakin tak larat, isteri dan anak lain hantar kami ke hospital.

“Memang tak sangka jadi begini pada musim perayaan kali ini, apa pun saya anggap ini ujian Allah dan semoga puncanya dapat diketahui secepat mungkin,” katanya. – BERNAMA

See author's posts


9 lokasi pedalaman Sarawak tidak dipinggirkan

ZARINA ABDULLAH

KUCHING: Angkatan Tentera Malaysia (ATM) telah berjaya menghantar bekalan
makanan ke sembilan lokasi di pedalaman Sarawak, setakat semalam dalam misi
membantu menyalurkan bantuan kepada rakyat yang terjejas ekoran Perintah
Kawalan Pergerakan (PKP).

Menurut kenyataan akhbar ATM, memasuki hari keempat misi penghantaran
bekalan makanan, pihaknya telah menghantar ke sembilan lokasi dengan baki empat
lokasi lagi dijangka selesai dalam masa terdekat bergantung kepada keadaan
cuaca.

“ATM meneruskan khidmat bakti dalam menyalurkan bantuan bekalan makanan ke
kawasan pedalaman di Sarawak melalui koordinasi padu Pemerintahan Medan Timur
Tentera Darat (PMTTD) dan pasukan No 5 Skuadron EC725 dari Pangkalan Udara
Labuan.

 “Sejumlah 18 penerbangan diperlukan
bagi menghantar bekalan makanan ke 13 lokasi iaitu di Bario, Long Sait, Patik,
Ba Lai, Long Lellang, Long Loyang, Long Sobeng, Long Aton, Long Akah, Long Apu,
Long Anap, Apau Nyaring dan Long Palai.

“Bantuan bekalan makanan ini meliputi barangan seperti beras, minyak dan
gula dengan jumlah keseluruhan sebanyak 1,959 bungkusan,” kata dalam satu
kenyataan di sini, semalam.

Tambahnya, di Bahagian Miri, pasukan 20 RAMD terlibat dalam membantu
mengangkut naik dan turun barangan untuk diterbangkan ke lokasi-lokasi di Long
Sobeng, Long Aton dan Long Akah semalam.

ATM terus komited dalam melaksanakan misi penghantaran bekalan ini sebaik
mungkin bagi memastikan rakyat Sarawak terutama di pendalaman tidak terputus
bekalan makanan di sepanjang tempoh pelaksanaan PKP.

Sementara itu, pesawat pengangkut A400M milik Tentera Udara Diraja Malaysia
(TUDM) melaksanakan penerbangan dengan memberikan bantuan logistik untuk
membawa bantuan peralatan kesihatan ke Sabah dan Sarawak.

Kerja-kerja memasukkan barang-barang berupa peralatan perlindungan diri
(PPE) serta keperluan-keperluan berkaitan dilaksanakan seawal jam 5.00 pagi
Selasa oleh anggota TUDM di Bangunan Pergerakan Udara, Pangkalan Udara Subang.

Penerbangan “Logistic Comm’’ ini turut membawa peralatan dari Kementerian
Kesihatan Malaysia (KKM) , Malaysian Relief Agency (MRA) , Angkatan Pertahanan
Awam Malaysia (APM) dan MERCY Malaysia untuk kegunaan petugas-petugas barisan
hadapan yang bertungkus lumus membendung penularan jangkitan Covid-19.

Pesawat A400M telah berlepas dari Pangkalan Udara Subang kira-kira jam 9.30
pagi kelmarin menuju ke Kota Kinabalu, Labuan dan Kuching.

See author's posts


Rambau Nikah Melah Pinang:Jaku Nanyaka Pejalai

DATAI kita di tebelayar tisi jungkar, engkami tadi

Dia ati aku tak terunti ati meunggar-unggar

Riput takut, umba’ getar-getar,

Nangika kita tak bisi mai batu ngitar

Ke gemetar mambar miga.

Kita tadi pen nyau niki’ ga’,

Di leladi’ tinggi’ rumah panjai, engkami.

Tang mih aku tu tak agi kesal ati

Laban enda nemu kebuah kita ke niki’,

Tak sampal enggau nembiak enggau anak,

Enggau indu enggau kalu.

Ke datai, ke nemuai,

Di ai’, di pendai’,

Di tikai, di balai kami.

Laban ka’ aku ngumbai kita tu datai deka nunggu

Nadai ga aku nemu anak nembiak, indu’ kalu’ kami ditu

Bisi butang bisi betumbang,

Bisi menchuri ub’i menchuri keladi

Menchuri pisang’ menchuri jabang, orang.

Nya alai padahka pejalai kita, menyadi.

Tusuika penemuai kita dia, unggal!

Laban enti kita bedau madahka kebuah diri,

Bedau madahka pejalai diri,

Aku tak agi kesal di jungkal kandang kamai

Agi riput takut rimai.

Laban aku nangika pengawa kita

Baka pengawa niang Munan Apai Umi

Seduai Selutan Tuan Bili menya,

Ke mudik ke langgai sungai Menua Tisi,

Ngujika gempelu batu geraji —

Nya… ke kai penguji ati anak lelaki

Betu’ berani, sebarang tajam.

Aku nyangka’ kereja kita tu

Baka kereja niang Linggir Mali Lebu

Seduai Selutan Tuan Bunsu

Mudik ke Ulu Langgai Bintulu

Ngansingka gempelu batu idu

Nya ga ubat pemantun bulu

Penyarang dan.

Nyangka kita tak nunda kereja Sgt Mulok

Ke ulu langgai Delok

Ngansingka gempelu batu tiruk

Peniruk lubuk dalam semilan.

Taja pan jaku aku munyi nya, menyadi

Laban kita nyau udah nampak,

Enggai nyadi ga aku enda napak;

Kita ga udah semak,

Enggai nyadi ga aku enda ngansak—

JANANG ANAK ENSIRING

See author's posts


Sekolah di Beijing ditutup

BEIJING: Susulan kebimbangan kerajaan China berhubung kluster baharu Covid-19 yang dipercayai berpunca dari sebuah pasar di Xinfadi, pihak berkuasa Beijing bertindak menutup semua sekolah serta-merta semalam.Timbalan Setiausaha Agung kerajaan Chen Bei berkata, langkah ketat itu perlu dibuat bagi mencegah penularan wabak meskipun selepas sebulan kerajaan memberi gambaran semakin pulih.

Jelasnya, langkah drastik juga diambil dengan mengenakan sekatan pergerakan terhadap penduduk di zon berisiko tinggi dan sederhana termasuk mengarahkan para peniaga pasar Xinfadi menjalani kuarantin. Dalam pada itu, pihak berkuasa bandar raya itu pada Selasa turut menguatkuasakan protokol keselamatan di seluruh bandar kepada darurat Tahap 3.

Darurat Tahap 3 menyaksikan proses ujian simptom demam dijalankan ke atas kesemua komuniti yang terlibat dengan sektor pengoperasian negara selain sekatan jalan raya dan pergerakan orang awam di zon berisiko tinggi.Terdahulu, Beijing pada Isnin menangguhkan pembukaan semula sekolah rendah untuk kelas satu hingga tiga susulan penularan kes baharu Covid-19.Ia berikutan kebanyakan kes melibatkan rantaian jangkitan dari pasar Xinfadi.Kebanyakan peniaga dan individu yang mengunjungi premis berkenaan diarahkan menjalani saringan Covid-19. – AFP

See author's posts


Pembinaan pasar di Tebingan Sungai Rajang bakal ubah sosioekonomi penduduk

KAPIT: Pembinaan sebuah pasar baharu di Pekan Kapit bakal mengubah sosioekonomi penduduk setempat menerusi aktiviti perniagaan di kawasan berkenaan.

Walikota Majlis Daerah Kapit (MDK), Lating Minggang berkata, projek yang berkonsepkan pasar basah dan kering itu dibina berdekatan tebingan Sungai Rajang dan menelan kos sebanyak RM5 juta telah bermula pada Mac lalu dan dijangka siap pada November tahun depan.

Menurutnya, pembinaan pasar baru itu adalah atas permintaan orang awam bagi menampung pertambahan bilangan penjaja di Kapit.

“Bagi projek ini, sebanyak 95 gerai diperuntukkan kepada penjaja pasar kering dan 10 gerai lagi untuk penjaja pasar basah.

“Pasar ini merupakan Projek Rakyat yang diluluskan oleh Premier Sarawak, Datuk Patinggi Tan Sri Abang Johari semasa lawatan beliau ke Kapit,” jelasnya pada upacara pecah tanah pasar baharu tersebut yang disempurnakan oleh Menteri Kerja Raya, Dato Sri Alexander Nanta Linggi.

Pada majlis sama, Alexander yang juga Ahli Parlimen Kapit berharap pihak pemaju dapat menyiapkan projek tersebut dalam tempoh yang ditetapkan agar ia dapat dimanfaatkan dengan segera oleh penduduk yang mahu berniaga di pasar baru itu.

Katanya, pembinaan pasar baru ini membuktikan pekan Kapit semakin maju seiring dengan bahagian lain di Sarawak khususnya dalam meluaskan kebolehpasaran produk dari kawasan luar bandar.

Turut hadir, Timbalan Menteri di Jabatan Premier Jefferson Jamit Unyat, Residen Bahagian Kapit Galong Luang dan timbalannya Robert Liman Deli, Setiausaha MDK Kelimbik Sibat serta ketua jabatan dan pimpinan masyarakat setempat.

Oleh AKUN GIMAN

See author's posts


Operasi cari Salim Idris belum temui sebarang tanda

BEKENU: Setakat 2.48 petang, pasukan yang menjalankan operasi mencari dan menyelamat (SAR) yang berada di lapangan sejak 8.55 pagi tadi belum menemui  Salim Idris.

Seramai 27 anggota melibatkan empat agensi turun padang terdiri daripada Polis Diraja Malaysia (PDRM), Jabatan Bomba dan Penyelamat Malaysia (JBPM), Jabatan Pertahanan Awam Malaysia (JPAM) dan Jabatan Sukarelawan Malaysia (RELA).

Operasi pasukan PDRM diketuai Sarjan Rudy (Bekenu), bomba diketuai PBT II Rary Binjie (Batu Niah) dan APM diketuai KPL (PA) Sabri Maula.

Turut menyertai SAR, penduduk kampung sekitar kawasan penempatan mangsa di sini, pagi tadi.

Usaha dipergiatkan untuk menjejaki mangsa, 72, dari Kampung Masjid Tiris, dikhuatiri hilang dalam perjalanan ke kebun sekitar 10.00 pagi namun dilaporkan gagal pulang ke rumah sejak hari itu iaitu 20 Mac yang lalu.

Balai Polis Bekenu telah menerima panggilan kejadian orang hilang pada 5.25 petang kelmarin dan operasi diadakan bermula 8.55 pagi tadi.

Kali terakhir Mangsa dilihat oleh orang kampung di jambatan laluan ke Rumah Panjang Albion Tiris pada 20 Mac lalu sebelum dilaporkan hilang.

Operasi hari pertama semalam disertai lapan anggota PDRM, lima bomba, APM dan RELA masing-masing tujuh anggota.

Turut turun memantau operasi, Ketua Polis Daerah Miri ACP Alexson Naga Chabu.

Turut berkunjung ke rumah mangsa hilang kelmarin ialah Timbalan Menteri Wanita dan Pembangunan Kanak-kanak Datuk Rosey Yunus.

Oleh Adum Liu

See author's posts


PCG di kedudukan baik teruskan pertumbuhan

KUALA LUMPUR: PETRONAS Chemicals Group Berhad (PCG) semalam mengadakan Mesyuarat Agung Tahunan (AGM) ke-22 secara maya bagi membentangkan prestasi Syarikat kepada para pemegang sahamnya untuk tahun kewangan berakhir 31 Disember 2019.

Mesyuarat tersebut dipengerusikan oleh Pengerusi PCG, Datuk Md Arif Mahmood, yang juga Naib Presiden Eksekutif & Ketua Pegawai Eksekutif Hiliran PETRONAS, bersama dengan Pengarah Urusan / Ketua Pegawai Eksekutif PCG, Datuk Sazali Hamzah serta Ketua Pegawai Kewangan, Rashidah Alias.

Pada mesyuarat tersebut, Datuk Sazali berkongsi dengan para pemegang saham mengenai prestasi dan operasi Syarikat pada tahun 2019, rancangan pertumbuhannya serta tinjauan untuk 2020.

Pada 2019, PCG mengekalkan kadar penggunaan loji terbaik pada 92 peratus meskipun menjalankan salah satu program pemulihan intensif bagi lojinya.

Oleh itu, Syarikat merekodkan jumlah pengeluaran yang tinggi iaitu 10.4 juta tan setahun (tpa).

PCG juga mencapai tahap kebolehpercayaan pemenuhan pesanan bertaraf dunia pada 97 peratus meningkat daripada 93 peratus pada 2018. Sehubungan itu, PCG mencatatkan jumlah penjualan yang tinggi pada 8.4 juta tpa berbanding 2018.

“Pencapaian ini adalah hasil fokus berterusan PCG pada strategi kebolehharapan dan pemulihan loji yang efektif, serta kolaborasi bersama pembekal dan vendor bagi memastikan kecekapan rantaian bekalan. Dari sudut komersial, kami berusaha untuk memahami keperluan pelanggan dan menghasilkan penyelesaian khusus dan membantu mengembangkan perniagaan mereka. Kami berhasrat untuk mencapai prestasi operasi dan komersial pada 2020 yang setanding dengan 2019,” kata Datuk Sazali.

PCG melaporkan Keuntungan selepas Cukai sebanyak RM2.8 bilion untuk 2019. Selaras dengan dasar dividen Kumpulan, untuk tahun kewangan 2019, PCG mengisytiharkan jumlah dividen sebanyak 18 sen atau RM1,440 juta, yang diterjemahkan kepada nisbah pembayaran dividen 51.2 peratus daripada Keuntungan selepas Cukai dan Kepentingan Tidak Dikawal (PATANCI).

Mengulas tentang strategi pertumbuhan PCG, Datuk Sazali berkata, “Kami meneruskan strategi serampang dua mata bagi memberikan pertumbuhan jangka panjang yang berterusan untuk perniagaan kami iaitu  mengekalkan kekuatan dalam petrokimia asas dan mempelbagaikan kepada derivatif serta bahan kimia dan penyelesaian khusus untuk memberi nilai tambah kepada pelanggan sekali gus menjana keuntungan dari margin yang lebih tinggi. Kami juga berhasrat untuk memberikan nilai tambah melalui pengembangan portfolio kami.”

Setakat ini, PCG telah mengambil alih Da Vinci Group (DVG), pengeluar dan pembuat formulasi silikon, bahan tambahan minyak pelincir dan bahan kimia bebas terbesar di dunia.

Dengan DVG, PCG mempunyai perniagaan sedia ada di dalam pasaran akhir dengan pertumbuhan tinggi seperti penjagaan diri, pelapis, pembinaan dan penjagaan kesihatan.

Ini akan membuka jalan untuk PCG mendapat pasaran dan pelanggan baru serta memperluas jejak geografinya.

“Projek petrokimia kami di Kompleks Bersepadu Pengerang (PIC) merupakan platform lain bagi menyediakan peluang pertumbuhan lebih lanjut dalam derivatif dan bahan kimia khusus. Kami bersiap untuk memulakan operasi komersial sepenuhnya. Namun, ini bergantung kepada pemulihan pasaran daripada pandemik Covid-19,” tambah Datuk Sazali.

Dalam mempercepatkan agenda pertumbuhannya, PCG juga mencapai dua Keputusan Pelaburan Akhir (FID) untuk pembangunan loji derivatif butadiena di PIC dan loji kimia khusus di Kompleks Petrokimia Bersepadu Kertih (KIPC). Ini akan membolehkan Kumpulan bergerak melintasi rantaian nilai dan mendekati pengguna akhir, membolehkan Kumpulan menjadi pembekal penyelesaian yang lengkap dengan lebih cepat lagi.

Mengulas tentang prospek industri, Datuk Sazali berkata, “Tahun 2020 bermula dengan sesuatu yang belum pernah terjadi sebelumnya bagi kebanyakan industri akibat wabak Covid-19 diikuti dengan kejatuhan OPEC+. Prospek global tetap tidak menentu. Namun begitu, Kumpulan terus berdaya tahan seperti yang dapat dilihat pada hasil Q1 2020 baru-baru ini dengan kekalnya kecekapan operasi, tumpuan pelanggan dan portfolio produk yang pelbagai. Keupayaan operasi dan komersial kami yang kukuh membolehkan PCG cekap bertindak balas terhadap perubahan pasaran. Kami dapat mengelakkan gangguan daripada sekatan pergerakan yang berlaku di seluruh dunia dan mengekalkan perniagaan kami. “

“Pandemik Covid-19 dan kejatuhan OPEC + telah meningkatkan ketidakpastian ekonomi dan pasaran. Harga produk pada amnya akan terus berada dalam tekanan di persekitaran yang sukar ini. Kami percaya bahawa cabaran ini bersifat sementara dan pasaran akan pulih secara beransur-ansur menjelang akhir tahun ini dan awal 2021. Oleh itu, adalah penting untuk kami terus berdaya tahan bagi menghadapi kesan penuh dari wabak dan kemerosotan ekonomi berikutnya. Kami yakin asas sedia ada yang kukuh akan membolehkan kami mengharungi waktu yang mencabar ini,” ujar Datuk Sazali.

See author's posts


Lebih 20,000 anggota polis positif Covid-19

MARANG: Seramai 23,766 pegawai dan anggota polis serta ahli keluarga mereka telah dijangkiti Covid-19, sejak pandemik tersebut melanda negara tahun lalu sehingga semalam.

Timbalan Ketua Polis Negara Datuk Seri Mazlan Lazim berkata, daripada jumlah tersebut seramai 1,794 orang merupakan pegawai kanan polis; 10,577 orang pegawai rendah polis; 1,137 orang pegawai awam; manakala 10,258 orang adalah ahli keluarga.

“Bagi jumlah kematian pula, sebanyak 39 kes kematian direkodkan dalam kalangan pegawai dan anggota polis. Ia terdiri daripada empat pegawai kanan dan 35 pegawai rendah. Pegawai awam yang meninggal dunia akibat Covid-19 pula adalah seramai tiga orang dan anggota keluarga polis pula seramai 118 orang,” katanya.

Beliau berkata demikian kepada pemberita selepas menyempurnakan Majlis Penyerahan Kenderaan Pasukan Toyota Hilux GS Cargo Kepada Kontinjen Terengganu di Pangkalan PSP Unit 6, di Wakaf Tapai di sini semalam.

Pada majlis tersebut, Mazlan menyerahkan 26 pacuan empat roda jenis Toyota Hilux GS Cargo bagi kegunaan ibu pejabat polis daerah (IPD) di seluruh negeri yang bakal membantu penugasan pegawai dan anggota di negeri ini termasuk operasi pada musim banjir.

Katanya, penyerahan pada semalam merupakan sebahagian daripada 400 Toyota Hilux GS Cargo yang diperoleh Polis Diraja Malaysia (PDRM), melibatkan peruntukan sebanyak RM62 juta.

Sementara itu, Mazlan berkata, sebanyak 32 pasukan di Terengganu melibatkan 65 pegawai dan 190 anggota serta pegawai awam bersiap siaga menghadapi bencana banjir pada musim tengkujuh ini.

“Kami telah bersiap sedia dari segi keanggotaan, kursus dan kefahaman tentang tindakan yang perlu diambil sekiranya banjir berlaku. Kami juga telah menyiapkan aset-aset yang diperlukan terutama bot-bot yang banyak,” katanya.

Pada majlis tersebut Mazlan turut mengumumkan pembinaan 10 unit kuarters bagi pegawai dan anggota polis di Pulau Redang yang memperuntukkan kos sebanyak RM13 juta.

— Bernama

See author's posts


Polis Johor rampas syabu bernilai RM4.5 juta

JOHOR BAHRU: Polis Johor berjaya melumpuhkan rangkaian sindiket penyeludupan dadah antarabangsa berikutan penahanan lima individu dan merampas dadah jenis syabu seberat 125.78 kilogram (kg) bernilai lebih RM4.5 juta di dua lokasi berasingan di Muar, minggu lepas.

Ketua Polis Johor Datuk Ayob Khan Mydin Pitchay berkata, dalam serbuan di sebuah rumah sewa di Parit Jawa, pada kira-kira 1.00 petang pada 12 Mei lepas, sebanyak 84 kg dadah syabu bernilai RM3.02 juta dirampas.

Katanya, susulan itu tiga lelaki tempatan dan seorang wanita warga Indonesia yang merupakan isteri kepada seorang daripada suspek ditahan. Kesemua tahanan berumur antara 36 tahun dan 49 tahun dengan dua daripada mereka mempunyai rekod jenayah lampau berkaitan dadah.

“Ini bukan kali pertama mereka (sindiket ini) menyeludup dadah. Kali pertama mereka berbuat demikian ialah pada 2 Mei dan berjaya lepas bersama 76 kg dadah. Kali kedua ini, baru berjaya ditangkap,” katanya pada sidang media di Ibu Pejabat Polis Kontinjen Johor di sini semalam.

Katanya, dalam serbuan itu polis turut menyita dua kenderaan jenis Honda dan Toyota dan membeku sebuah akaun bank melibatkan nilai keseluruhan RM72,762.50.

Ayob Khan berkata, hasil siasatan pihak nya percaya bekalan dadah berkenaan dipercayai diperoleh dari utara Semenanjung dan menjadikan rumah sewa di Kampung Parit Jawa itu sebagai transit, sebelum diseludup ke Bengkalis, Indonesia melalui jalan laut.

Sementara itu, rampasan kedua melibatkan syabu seberat 41.78 kg bernilai RM1.5 juta diperoleh berikutan penahanan seorang lelaki tempatan berusia 40 tahun semasa sekatan jalan raya Op Covid-19 di Jalan Bakar Batu arah Melaka-Muar pada 14 Mei lepas.

“Dadah yang disembunyikan dalam tempat simpanan khas di bahagian but kereta itu dipercayai untuk diseludup ke negara jiran dan pasaran tempatan,” katanya.

Susulan penahanan ini, polis menyita sebuah kenderaan dan sebuah akaun bank membabitkan nilai keseluruhan RM81,612.94, katanya.

Menurut Ayob Khan, semua suspek direman tujuh hari sehingga 19 dan 21 Mei untuk siasatan lanjut di bawah Seksyen 39B Akta Dadah Berbahaya 1952 yang memperuntukkan hukuman mati atau penjara seumur hidup atau boleh disebat, jika disabit kesalahan. – Bernama

See author's posts


TRANSFORMASI EKONOMI DIGITAL LANCAR

MULU: Kerajaan Sarawak memperuntukkan RM200 juta kepada Perbadanan Ekonomi Digital Sarawak (SDEC) untuk membina 150 tapak jaringan jalur lebar luar bandar di seluruh negeri ini.

Ketua Menteri Datuk Patinggi Abang Johari Tun Openg berkata, usaha tersebut bagi merapatkan jurang antara bandar dan luar bandar serta memastikan transformasi ekonomi digital berjalan lancar di Bumi Kenyalang.

Menurutnya, sehingga kini kerajaan menerusi SDEC telah membangunkan 100 tapak tersebut daripada 150 yang dirancang dan ia dilengkapi dengan kemudahan Jaringan Jalur Lebar Luar Bandar Sarawak (MySRBN).

“Ini program dimana tempat yang ditempatkan ini (MySRBN) tidak dihubungkan dengan talian biasa.

“Jadi, ini tidak dapat dihubungkan. Jadi bila kita guna satelit, ia akan meningkatkan jaringan internet sebab ia menggunakan peranti khas,” katanya.

Ketua Menteri berkata demikian pada Majlis Pelancaran MySRBN di Long Terawan di sini, semalam.

Dalam pada itu, beliau berharap agar penduduk luar bandar menggunakan kemudahan internet dengan baik serta mengelak daripada disalahgunakan sehingga boleh menyebabkan kesan negatif kepada masyarakat.

“Saya harap guna dengan baik (kemudahan internet). Internet ini, macam pisau. Kalau salah guna boleh membunuh, mana tidak masyarakat boleh bergaduh. Jangan guna buat fitnah… guna untuk kebaikan,” tegasnya.

Mengulas berkenaan MySRBN, Abang Jo berharap penduduk di Long Terawan terutama pelajar dapat memfaatkannya untuk meningkatkan taraf pendidikan selain untuk melibatkan diri dalam ekonomi digital.

“Inilah nikmat apabila kita dapat menaik taraf sambungan internet kita dan banyak kerja serta manfaat yang kita dapat daripada kemudahan internet ini.

“Sebelum ini untuk sekolah, kedua untuk kita hidup. Tadi saya ada melihat pokok pisang di sini. Tadi saya bayangkan kalaulah orang Terawan menanam pisang dengan tersusun, buah pisang boleh dijual pada masa itu juga dengan adanya internet di Long Terawan.

“Kita boleh jual pisang Long Terawan ke Singapura… ini cara baharu kita berdagang,” katanya.

Pada majlis tersebut beliau turut memberi jaminan akan mempertimbangkan beberapa permintaan penduduk di Long Terawan dan Baram pada keseluruhannya.

Antaranya, pembinaan Pusat Kebudayaan di Long Terawan yang telah diluluskan dan diberi peruntukkan sebanyak RM400,000 oleh Menteri Pelancongan, Seni dan Kebudayaan, Datuk Abdul Karim Rahman Hamzah.

Abang Jo juga meluluskan permohonan penduduk Long Terawan yang mahu Tanah Hak Adat Bumiputera (NCR) mereka disukat di bawah Seksyen 6 Kanun Tanah Negeri (KTN) sebelum disukat di bawah Seksyen 18 KTN.

Oleh ANTHONY PUNAN / ADUM LIU

See author's posts


Sudan dilanda banjir

SUDAN: Kedutaan Besar Malaysia di Sudan sudah mengambil langkah-langkah diperlukan untuk memantau keadaan serta keselamatan warga Malaysia, berikutan banjir besar yang disifatkan terburuk sejak lebih seratus tahun melanda Sudan.

Kedutaan, menerusi e-mel kepada Bernama pada Jumaat, berkata setakat ini tiada rakyat Malaysia terjejas akibat banjir berkenaan.

Bagaimanapun, katanya pihak kedutaan akan terus memantau keadaan termasuk kemungkinan penyakit bawaan air seperti kolera.

Menurut kenyataan itu, kedutaan juga menasihati rakyat Malaysia di Sudan menyimpan bekalan makanan dan air mencukupi, sentiasa menjaga kebersihan dan pastikan memakan makanan yang dimasak dengan sempurna.

“Sekiranya keadaan bertambah buruk, semua rakyat Malaysia telahpun mengetahui rancangan kecemasan kami.

“Kedutaan berhubung terus dengan perwakilan masyarakat Malaysia dan kami mempunyai sistem komunikasi yang baik membolehkan kedua-dua pihak saling melaporkan perkembangan terbaharu,” katanya.

Di samping itu, kedutaan menasihatkan rakyat Malaysia terus berwaspada dan sentiasa mengikuti perkembangan terkini oleh pihak berkuasa tempatan serta mengambil semua langkah pencegahan untuk memastikan keselamatan mereka.

Sungguhpun banjir di Sudan berlaku setiap tahun, musim hujan lebat pada Ogos tahun ini mengakibatkan  air sungai Nil melimpah sehingga menenggelamkan kawasan dan penempatan.

Sekurang-kurangnya 100 orang terbunuh dan 46 cedera manakala lebih setengah juta mangsa terjejas.

Lebih 100,000 rumah dan harta benda juga dilaporkan rosak.

Pada 5 September, Majlis Keselamatan dan Pertahanan Sudan mengisytiharkan darurat tiga bulan di seluruh negara berikutan banjir berkenaan.

Menurut rekod kedutaan, terdapat hanya 34 rakyat Malaysia di Sudan, terdiri 12 petugas kedutaan dan keluarga mereka, 12 profesional dan keluarga selain 10 penuntut. Seramai 33 daripadanya tinggal di Khartoum, manakala seorang di Darfur.

“Pada masa ini, tidak ramai warga Malaysia di Sudan kerana kebanyakannya telah  kembali ke tanah air ketika pandemik Covid-19 sedang memuncak di Sudan, universiti dan sekolah ditutup.

“Sekiranya anda berada dalam situasi kritikal semasa musim banjir, sila hubungi kami segera untuk  bantuan,” katanya.

Rakyat Malaysia di Sudan yang memerlukan bantuan boleh menghubungi kedutaan sepanjang masa, melalui Pegawai Bertugas di talian + 249-922799101 atau e-mel di mwkhartoum@kln.gov.my / krt.consular@kln.gov.my.- Bernama

See author's posts


300 tuai rumah lawat Bintulu

SIBU: Seramai 300 Tuai Rumah dari kawasan Dewan Undangan Negeri (DUN) Bawang Assan, Dudong dan Meluan menyertai lawatan sambil belajar ke Bintulu selama dua hari tiga malam, baru-baru ini.

Program berkenaan merupakan anjuran Parti Progresif Demokratik (PDP).Ketua Pemuda PDP Bahagian Bawang Assan Kaunselor Joshua Ting berkata, lawatan itu dibahagikan dalam kumpulan bagi mematuhi prosedur operasi standard (SOP).

Menurutnya lagi, dalam lawatan tersebut peserta-peserta amat kagum melihat pembinaan infrastruktur rumah-rumah panjang yang moden di Bintulu.

“Perkembangan pembinaan infrastruktur rumah-rumah panjang itu adalah hasil titik peluh Presiden PDP Dato Sri Tiong King Sing selama bertahun-tahun bagi memastikan pembinaan itu dikekalkan dan dikembangkan,” ujarnya lagi.

Pada masa yang sama, beliau juga berterima kasih atas kerjasama semua pihak yang mematuhi semua SOP supaya kegiatan ini berjalan dengan lancar.

Beliau juga percaya bahawa setelah para peserta ini melihat perkembangan infrastruktur rumah panjang yang moden itu, mereka akan mendapat ilham dan kesedaran bahawa perbezaan perkembangan infrastruktur rumah-rumah panjang di antara Sibu dan Bintulu sebenarnya adalah berkaitan dengan keinginan dan dedikasi pemimpin tempatan.

“Semua rumah panjang ini berhak mendapat pembinaan dan perkembangan agar persekitaran mereka dapat ditingkatkan, tanpa mengira rumah panjang yang berada di luar bandar mahupun di kawasan yang terpencil,” ujarnya.

See author's posts


Covid-19: Meninggal dunia kes ‘import’

ZARINA ABDULLAH

KUCHING: Menteri Kerajaan Tempatan dan Perumahan Dato Sri Dr Sim Kui Hian
mendedahkan bahawa tiga sekeluarga yang meninggal dunia di sini disebabkan
Covid-19 adalah kes import dari Itali.

Menurutnya, kesemua kes positif yang berlaku di Sarawak adalah dari luar
(diimport) dengan majoriti dari Kuala Lumpur yang mana rakyat negeri ini
kembali dari luar.

“Jika tidak, Sarawak tidak mempunyai sebarang kes dan kluster tiga
sekeluarga yang meninggal itu adalah diimport dari Itali dengan salah seorang
ahli keluarga mereka pergi ke sana dan kemudian menjangkiti ahli keluarga yang
meninggal itu, namun beliau kini masih mendapat rawatan dan terus dipantau.

“Selain itu, kita sekarang telah mengenal pasti terdapat kluster baharu
melibatkan rakyat Sarawak yang kembali dari Belanda dan Scotland dan kes Pastor
yang meninggal turut dari kes diimport,” katanya.

Beliau berkata demikian ketika ditemui pemberita selepas sidang media khas
Ketua Menteri Datuk Patinggi Abang Johari Tun Openg di Wisma Bapa Malaysia, di
sini, semalam.

Terdahulu, Jawatankuasa Pengurusan Bencana Negeri (JPBN) Sarawak melaporkan
bahawa ibu,79,  dan anak perempuannya
meninggal dunia akibat Covid-19 masing-masing pada 18 Mac dan 21 Mac, sementara
anak lelakinya pada 23 Mac.

“Seseorang itu mungkin tidak ada gejala awal tetapi mereka boleh
menyebarkan virus kepada ramai orang tanpa mereka sedar.

“Sehubungan itu, masyarakat kita harus mematuhi Perintah Kawalan Pergerakan
yang dilanjutkan sehingga 14 April ini dan kekal duduk di rumah.

“Namun, pesakit yang tidak mempunyai gejala virus itu tidak boleh
menyalahkan diri sendiri kerana menyebarkan virus kerana mereka juga tidak
mengetahui bahawa mereka membawa virus,” tegasnya.

Dalam sidang media tersebut, Ketua Menteri memberitahu bahawa kes kematian
Covid-19 yang melibatkan tiga ahli keluarga dan Pastor adalah disebabkan oleh
kes-kes yang diimport. Walau bagaimanapun, beliau tidak mengenal pasti di mana
mereka telah mendapat virus itu.

Mengulas mengenai perkembangan berlainan, Dr Sim berkata bahawa Kerajaan
Shandong dan Fujian dari negara China mendermakan sejumlah 20,000 topeng muka
jenis N95 kepada Sarawak.

“Ini adalah bukti perhubungan baik kita dengan negara China dan mereka
menghargainya, jumlah ini adalah fasa pertama dan ada lagi yang akan datang.

“Selain itu, pihak perubatan kita dan China turut mengadakan persidangan
video dalam usaha membendung penularan wabak dan kepakaran mereka merawatnya,”
tambahnya.

See author's posts


Ekonomi negara dapat manfaat besar

BERKENAN MENCEMAR DULI BAGI PENYEMPURNAAN ISTIADAT… Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan mencemar duli bagi menyempurnakan Istiadat PembukaanMesyuarat Pertama Penggal Kelima, Parlimen ke-14 di Dewan Rakyat, Kuala Lumpur, semalam. Turut hadir,Perdana Menteri Datuk Seri Ismail Sabri Yaakob (kiri). • Foto BERNAMA

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bertitah ekonomi Malaysia akan mendapat manfaat yang besar melalui perjanjian perdagangan bebas ekonomi serantau dan antarabangsa yang merupakan tunjang kepada sistem perdagangan pelbagai hala berasaskan peraturan.

Seri Paduka bertitah Perjanjian Kerjasama Ekonomi Komprehensif Serantau (RCEP) yang diratifikasikan akan menyediakan akses pasaran yang lebih luas kepada syarikat tempatan.

Titah Seri Paduka ia turut memberi peluang berlipat ganda untuk syarikat tempatan khususnya Perusahaan Kecil dan Sederhana (PKS) untuk meningkatkan penyertaan dalam rantaian nilai serantau dan global.

“Menerusi kerangka Aspirasi Pelaburan Nasional pula, fokus ditumpukan kepada sektor pertumbuhan ekonomi baharu yang dapat menarik pelaburan berimpak tinggi dan berteknologi, di samping mencipta peluang pekerjaan berkualiti dan berkemahiran tinggi serta memperkukuh daya saing negara,” titah Seri Paduka pada Istiadat Pembukaan Mesyuarat Pertama Penggal Kelima Parlimen ke-14 di Dewan Rakyat, semalam.

Malaysia secara rasmi akan menjadi negara ke-12 yang meratifikasi RCEP pada 18 Mac ini selepas berjaya menyerahkan Surat Cara Ratifikasi (IOR) kepada Sekretariat ASEAN pada 17 Januari 2022.

Malaysia bakal menyertai 11 negara penandatangan lain yang telah melengkapkan proses ratifikasi iaitu Singapura, China, Jepun, Brunei, Kemboja, Laos, Thailand, Vietnam, Australia, New Zealand dan Korea Selatan.

Seri Paduka bertitah tindakan proaktif kerajaan dalam mencerdaskan dan meningkatkan prestasi pelaburan dan perdagangan negara telah mendapat pengiktirafan daripada institusi global.

“Milken Institute Global Opportunity Index 2022 telah menobatkan Malaysia sebagai destinasi pelaburan yang paling menarik bagi pelabur asing dalam kalangan ekonomi Asia Tenggara baharu muncul,” titah Seri Paduka.

Baginda bertitah prestasi perdagangan Malaysia pada 2021 buat pertama kalinya telah mencatatkan pencapaian cemerlang melebihi RM2 trilion dengan jumlah eksport bernilai RM1.24 trilion.

“Ini menjadikan sasaran jumlah eksport negara seperti yang digariskan dalam Rancangan Malaysia Ke-12 sebanyak RM1.25 trilion menjelang 2025, telah berjaya dicapai empat tahun lebih awal.

“Beta yakin kejayaan ini mencerminkan keyakinan pelabur asing terhadap asas ekonomi dan eko-sistem pelaburan negara,” titah baginda. – Bernama

See author's posts


Lawatan Naroden buahkan hasil bagi usahawan tani

KUCHING: Lawatan kerja Menteri Muda Pembangunan Usahawan dan Perusahaan Kecil dan Sederhana, Datuk Mohd Naroden Majais ke Kuala Lumpur dan Pahang baru-baru ini membuahkan hasil untuk jangka panjang bagi usahawan pertanian di Sarawak.

Lawatan dua hari itu adalah bagi meneroka bidang usahawan pertanian dan digital ekonomi yang akan memberi peluang kepada produk Sarawak melalui Digital Ekonomi di Sarawak.

Lawatan hari pertama beliau adalah ke kilang dan ladang durian di kawasan Raub Pahang iaitu Kampung Klau dan Kampung Stas.

Salah satu dusun durian yang dilawati beliau adalah dusun milik seorang usahawan berjaya bernama Vincent yang mengusahakan dusun seluas sembilan ekar dengan anggaran hasil tuaian sehari sebanyak RM50,000.

Di samping itu, Naroden juga membuat lawatan ke kilang pengeluar baja yang membekal baja kepada pekebun durian di sekitar selain memasarkan ke luar Negara, semenanjung, Sabah dan Sarawak.

Baja yang dihasilkan untuk lima hingga lapan musim durian berbuah. Baja keluaran kilang tersebut boleh mempertingkatkan hasil pertanian kepada pekebun kecil termasuk tanaman lain seperti sawit, kelapa, mangga dan lain-lain.

Sementara itu, lawatan hari kedua, Naroden diberi taklimat oleh pasukan Helpy, iaitu rakan kepada HELPY Sdn Bhd yang dilantik oleh Kerajaan Negeri untuk mengurus Sarawak Product Pavilion Kuala Lumpur (SPP) di pusat bandaraya Kuala Lumpur bermula 1 Julai 2020.

SPP KL itu lebih menggunakan konsep Digital Teknologi yang dibangunkan HELPY bagi meningkatkan promosi dan jualan produk usahawan Sarawak ke peringkat global.

Naroden sehubungan itu berharap agar lebih ramai usahawan dari Sarawak dapat memasarkan produk mereka melalui platform digital itu.

Naroden juga dijemput melawat Cardock Academy yang diusahakan oleh seorang lagi usahawan Sarawak berjaya dalam bidang gig ekonomi melalui platform YouTube iaitu oleh Mohd Fadil Isa atau lebih dikenali sebagai Cardock.

Beliau kemudian dibawa melawat bangunan akademi yang baharu saja beroperasi bulan ini. Cardock merupakan salah seorang pemegaruh berjaya melalui platform Youtube dan memberi peluang dan bimbingan melalui kursus Youtube kepada belia termasuk anak-anak Sarawak yang berada di Semenanjung .

See author's posts


Banduan tekad berubah

KOTA BHARU: “Sudah enam kali saya keluar masuk penjara disebabkan dadah, apabila keluar nanti saya bertekad untuk berubah dan tidak akan menjejakkan kaki ke sini lagi,” kata Abe Man.

Itulah janji dan azam seorang banduan yang ingin dikenali sebagai Abe Man, 30, yang kini berada di Penjara Pengkalan Chepa selepas ‘keluar masuk’ penjara sebanyak enam kali bermula pada 2013 kerana disabitkan kesalahan dadah.

Katanya dia ditangkap buat kali keenam pada 2017 selepas pihak berkuasa melakukan pemeriksaan dan menemui dadah di dalam pakaiannya selain positif ujian saringan air kencing.

“Saya mula terjebak mengambil dadah ketika berusia 15 tahun… yang menjadi detik penyesalan kehidupan saya disebabkan terlalu mengikut ‘darah muda’ yang ingin mencuba, selain pengaruh rakan sebaya.

“Apabila mula mencuba dadah, sukar untuk dipulih kerana akan merasa ketagih setiap masa. Namun, sepanjang berada di penjara, saya sentiasa berdoa kepada Allah agar mempermudahkan urusan saya untuk pulih bila saya keluar kelak,” katanya ketika ditemui pemberita pada Program Bersama Yayasan Dakwah Islamiah Malaysia (YADIM) Masih Ada Yang Sayang di sini, Ahad lepas.

Program berkenaan dirasmikan Timbalan Menteri Di Jabatan Perdana Menteri (Hal Ehwal Agama), Ahmad Marzuk Shaary di Masjid Penghuni Penjara Pengkalan Chepa.

Anak sulung daripada 11 beradik dari Pasir Mas itu berkata dia menggunakan sepenuh masa yang ada ketika di penjara untuk memperbaiki diri kerana banyak perkara positif yang boleh dimanfaatkan termasuk pelbagai pengisian agama dan juga mempelajari al-Quran yang dapat mendekatkan dirinya kepada Allah SWT.

“Saya amat berharap dapat memulakan kehidupan baharu apabila keluar nanti kerana sudah serik dengan najis dadah yang tidak memberi sebarang manfaat malah hanya memudaratkan diri sendiri.

“Saya juga ingin menasihatkan ‘orang muda’ di luar sana agar jangan sesekali melibatkan diri dengan dadah kerana ia boleh merosakkan diri dan akal fikiran sekali gus membuatkan seseorang itu bertindak di luar kawalan,” katanya yang dijangka dibebaskan pada 2022.

Sementara itu, seorang lagi penghuni yang hanya mahu dikenali sebagai Abe Jo, 41, berkata upah lumayan menjadi pendorong utama untuk dia serta isteri melibatkan diri secara aktif sebagai pengedar dadah.

Namun, kemewahan yang dikejar itu tidak kekal lama apabila mereka ditahan Agensi Anti Dadah Kebangsaan (AADK) pada tahun lepas dan menjalani hukuman di Penjara Pengkalan Chepa selama dua tahun dan tiga sebatan.

“Saya mula terbabit dengan dadah sejak berusia belasan tahun lagi. Saya terlibat dadah bukan untuk diri sendiri namun kerana perasaan membuak-buak untuk menjadi kaya. Ini merupakan kali keempat saya dimasukkan ke penjara atas kesalahan yang sama dan dijangka akan dibebaskan pada awal Januari tahun depan.

“Penjara adalah tempat yang paling tenang selain dapat mengelakkan saya untuk terus terlibat dengan aktiviti tidak bermoral itu. Bahkan banyak ilmu agama yang dapat dipelajari selain saya juga telah khatam al-Quran sebanyak 30 kali sepanjang berada di dalam penjara,” katanya.- Bernama

See author's posts


SMK Simanggang ngemeranka norma baru

SIMANGGANG: Sekolah Menengah Kebangsaan (SMK) Simanggang udah nyediaka bilik operasyen beseimbai enggau sesyen muka sekula nya baru kemari.

Prinsipal sekula nya Ramlee Bee madahka, bilik operasyen nya disediaka ari asil inisiatif sida iya setipak enggau pengawa nitihka Prosedur Operasyen Standard (SOP) maya pasca Covid-19 baka ke diatu.

“Guna bilik operasyen nya nyadi palan endur nerima ripot tauka ngumpul penerang bekaul enggau pejalai sereta penatai bala pengajar ngagai sekula nya ninting hari.

“Kelimpah ari nya bilik operasyen nya mega dikena ngerikot temperature bala nembiak sekula maya pukul 7.30 pagi ninting hari…enti temperature ke dirikot lebih ari 37.5 degree celcius penerang ke baka nya deka digumpul sereta disimpan di dalam bilik operasyen nya,” ku iya.

Lebuh dirandau pegarang berita maya meratika pengawa muka SMK Simanggang, Ramlee madahka penerang ke disimpan dalam bilik operasyen senang diambi enti nyema bisi pekara ke enda disadang bisi nyadi ba sekula nya.

Kelimpah ari nya ku iya, sida iya mega ngemeranka norma baru ngagai bala nembiak sekula sepemanjai timpuh sekula nya dibuka baka nelebaka diri  maya ngetu, ngerikot temperature tubuh ninting hari enggau bup spesial, takah sosial enggau iya ke bukai.

“Pengawa ngemeran sereta nitihka SOP mega ditentuka baka proses sanitasyen bala nembiak sekula maya ngetu sereta udah abis kelas, ngena penutup mua sereta nyediaka lebih mayuh agi endur nuchi jari ba genap blok sekula.

“Kami mega meri penerang pasca Covid-19 tiga kali sehari ngena sistem broadcast ngagai bala nembiak sekula ngambika SOP ba sekula tu seruran dititihka,” ku Ramlee.

Iya ngarapka pengawa ke baka nya ulih nentuka operasyen SMK Simanggang bejalai lanchar sereta nyamin semua orang lebih agi bala nembiak sepemanjai timpuh pasca Covid-19.

Ba maya ke diatu SMK Simanggang bisi 1,000 iku nembiak sekula sereta pemayuh penatai bala nembiak sekula sepemanjai timpuh dua minggu ke udah bisi ngerikot lebih ari 93.2 pesen ninting hari.

Penyampau penatai bala nembiak sekula maya hari keterubah SMK Simanggang berengkah dibuka bisi ngerikot 92 pesen.

Oleh Valentine Ngumbang

See author's posts


Bangkit daripada kegagalan

HAMPIR ‘tersungkur’ gara-gara terlalu percayakan orang, usahawan Wan Khairul Hakimin Wan Muhammad, 41, berjaya bangkit semula hanya dalam tempoh kira-kira tiga bulan, membuktikan di mana ada kemahuan, di situ ada jalan.

Pengeluar produk makanan itu nyaris ‘bungkus’ pada Disember 2021, namun pertemuan tidak diduga dengan Pengarah Urusan Mydin Mohamed Holdings Bhd (Mydin) Datuk Dr. Ameer Ali Mydin pada Januari lepas, mengubah nasib syarikat milik Wan Khairul Hakimin, KHM Foodies Sdn Bhd.

“Sebenarnya perniagaan ini sudah ada kekuatan tersendiri, namun kami mahu juga ambil produk dari luar. Apa yang berlaku ialah kualiti produk tidak sama, dan pada suatu hari, produk biskut yang dibekalkan oleh orang luar ada bubuk. Bukan keluaran syarikat saya tapi mereka guna jenama kami dan kami tolong jual,” ceritanya kepada Bernama ketika ditemui di kilangnya di Seksyen 16, Bandar Baru Bangi, Selangor.

Kongsinya, kejadian itu berlaku pada Oktober tahun lepas apabila kira-kira 1,000 balang biskut daripada syarikat yang berkenaan dikesan mempunyai bubuk, dan keadaan menjadi tidak terkawal apabila pembeli memuat naik tentang insiden tersebut ke media sosial.

“Akibatnya jualan merudum. Jenama kami hancur terus. Daripada jualan bernilai RM300,000 hingga RM500,000 sebulan, hendak dapat RM50,000 pun payah. Memang teruk keadaan pada masa itu apabila jualan tidak ada, ejen lari dan pekerja daripada 61 orang hanya tinggal 16 orang,” cerita usahawan yang berasal dari Mentakab, Pahang tersebut.

PERTEMUAN TIDAK TERDUGA

Di sebalik satu demi satu ujian yang datang, Wan Khairul Hakimin enggan mengaku kalah dan berusaha mencari jalan keluar bagi memantapkan semula perniagaan yang dimulakannya pada 2014 itu.

Pada Januari lepas, bapa kepada seorang cahaya mata itu menghadiri satu program padanan perniagaan yang turut menyaksikan beliau bertemu Pengarah Urusan Mydin berkenaan.

“Asalnya Datuk (Ameer) hendak berjumpa orang lain dan kebetulan saya ada semeja ketika itu. Selepas mengetahui syarikat saya mengeluarkan produk biskut, beliau menyuruh saya membawa sampel biskut ke pejabatnya keesokan hari.

“Saya bawa 13 sampel dan alhamdulillah, selepas merasa sampel biskut  tersebut beliau bersetuju dan memilih lapan jenis biskut. Datuk Ameer minta pihak kami sediakan 60,000 balang untuk dipasarkan di semua pasar raya Mydin,” katanya, menambah biskut jenama ‘Syafinie’ itu mula dipasarkan di 46 cawangan Mydin pada Mac lepas.

Jelasnya, biskut terbabit yang dijual pada harga mampu milik iaitu RM12.90 sebalang, mendapat sambutan luar biasa, malah menjadi pilihan pelanggan menjelang sambutan Aidilfitri.

Menurut Wan Khairul Hakimin, antara biskut keluaran KHM Foodies yang dijual di Mydin ialah biskut cornflakes, oriyo, German cookies, almond london, tart nanas kopiah,  biskut nestum chocolate chips dan biskut thumbprint strawberry.

KEMBALI GAH

Wan Khairul Hakimin turut menjual biskutnya menerusi ejen serta terus dari kilang menggunakan jenama “one cookies” dan menurutnya, jenis biskut yang dijual oleh ejen tidak sama dengan di pasar raya bagi mengelakkan pertembungan pembelian.

Mengimbas pembabitannya dalam bidang perniagaan produk makanan itu, Wan Khairul Hakimin berkata beliau sudah terbiasa membantu ibunya yang berniaga nasi lemak dan kuih-muih sejak kecil lagi.

Namun, beliau yang sebelum itu bekerja di sebuah kilang pengeluar bahagian kenderaan, memulakan perniagaan sendiri pada 2014.

Menurutnya, beliau memutuskan untuk membuka kilang tersebut bagi pengeluaran besar-besaran selepas melihat prestasi perniagaan yang memberangsangkan selain maklum balas ejen.

BANTU LEPASAN SPM, IBU TUNGGAL

Biarpun perniagaannya kini hanya dikendalikan bersama 16 pekerja, Wan Khairul Hakimin yang mendapat sokongan penuh isteri Nurul Huda Abdul Wahab, 40, bersyukur kerana mempunyai 124 pekerja sambilan, kebanyakannya adalah lepasan Sijil Pelajaran Malaysia (SPM) yang mencari pendapatan sampingan.

Selain itu, perniagaannya juga dibantu oleh kira-kira 21,000 ejen di seluruh negara yang sebahagian besarnya adalah ibu tunggal.

“Alhamdulillah, dengan kesetiaan dan semangat yang ditunjukkan mereka saya dapat mencapai kejayaan ini,” ujarnya.

Selain biskut, KHM Foodies turut mengeluarkan rendang daging tradisional dan daging dendeng serta produk kopi jalanan ‘Kopi Meta’ yang mempunyai 16 cawangan di seluruh Malaysia. – Bernama

See author's posts


Enam inisiatif tambah baik hak kanak-kanak di Sarawak

KUCHING: Penubuhan Jawatankuasa Khas Status Kewarganegaraan di bawah Perkara 15A Perlembagaan Persekutuan Peringkat Negeri Sarawak atas izin dan budi bicara Menteri Dalam Negeri merupakan salah satu inisiatif yang diambil oleh Kerajaan Sarawak dalam menambahbaik hak pendidikan kanak-kanak tanpa dokumen atau warganegara di negeri ini.

Menteri Pembangunan Wanita, Kanak-kanak dan Kesejahteraan Komuniti Dato Sri Fatimah Abdullah berkata, Kerajaan Negeri telah mengenalpasti  enam inisiatif dalam menambahbaik hak kanak-kanak di Sarawak.

“Selain Penubuhan Jawatankuasa Khas Status Kewarganegaraan di bawah Perkara 15A Perlembagaan Persekutuan Peringkat Negeri Sarawak, lima lagi inisiatif yang diambil oleh Kerajaan Sarawak ialah  Penubuhan Pasukan Petugas Khas Bagi Menangani Isu Penduduk Sarawak Yang Tidak Mempunyai Taraf Kewarganegaraan dan Penubuhan Pusat Pembelajaran Komuniti di ladang-ladang kelapa sawit.

“Dalam pada itu, Pengeluaran Dokumen Sementara Individu Tanpa Kewarganegaraan, Pelaksanaan kajian ‘A Comprehensive Study on the Causative Factors Leading to Stateless Children in Sarawak’ dan Program Randau Pembangunan Sosial oleh MPS, yang merupakan program advokasi tentang pentingnya dokumen pengenalan diri, isu-isu berkaitan dan cara menangani masalah ini di kawasan yang dikenal pasti.

“Sebanyak  24 siri program RPS dirancang untuk tujuan pelaksanaan pada tahun ini,” katanya.

Beliau berkata demikian dalam Perbincangan Meja Bulat: Hak Pendidikan Kanak-kanak Pelarian dan Tanpa Kewarganegaraan yang dianjurkan oleh SUHAKAM bersama Asia Displacement Solutions Platform (ADSP) dan European Humanitarian Union Aid di Putrajaya, semalam.

Kata Fatimah lagi, sebanyak empat konteks atau kategori kanak-kanak yang sukar untuk mendapat akses kepada pendidikan.

Ini melibatkan kanak-kanak berstatus kewarganegaraan belum ditentukan, kanak-kanak bukan warganegara, kanak-kanak pribumi yang tiada dokumen pengenalan diri dan kanak-kanak Indonesia bawah 12 tahun yang mana ibu dan bapa mereka adalah pekerja Indonesia yang bekerja di ladang-ladang di Sarawak.

“Kesemua inisiatif ini bertujuan memberi peluang kepada individu yang layak untuk mendapatkan akses pendidikan, perkhidmatan kesihatan, peluang pekerjaan dan status perkahwinan yang sah,” katanya lagi.

See author's posts


KCFC rombak pemain import

SKUAD Kuching City FC (KCFC) yang kini berada di kelompok bawah Liga Perdana bakal membawa beberapa pemain import baharu dalam usaha untuk keluar daripada zon penyingkiran.

Ketika ini skuad The City Boys yang sudah mengharungi lapan perlawanan hanya mengutip tujuh mata hasil satu kemenangan dan empat keputusan seri selain dipalit tiga kekalahan dan terbaru terikat 1-1 ketika menentang Selangor FC Il di Stadium Bola Sepak Kuala Lumpur, Ahad lalu.

Ketua jurulatih KCFC, Irfan Bakti Abu Salim (gambar) tidak menafikan perancangan sudah di buat oleh pihak pengurusan bagi membawa masuk pemain import bagi menguatkan jentera serangan yang jelas kurang efektif pada jendela perpindahan kelak yang akan dibuka kelak.

Ini berikutan ketumpulan barisan pemain importnya yang jelas tidak menunjukkan ‘taring’ yang dikehendaki oleh pasukan tersebut.

Beliau berkata semua pemain import KCFC telah diturunkan dalam hampir kesemua perlawanan Liga Premier, namun hanya Aylton Ferreira dan Yuta Suzuki yang telah menjaringkan gol.

Manakala, dua lagi pemain import, Hudson Dias dan Bryan Jones yang merupakan pemain penyerang masih belum lagi menemui sentuhan mereka.

“Oleh itu pasukan kita amat memerlukan pemain import baharu untuk memberi kekuatan kepada pasukan ini sebaik sahaja jendela perpindahan dibuka kelak,” jelasnya lagi.

Beliau berkata, corak permainan yang ditampilkan tampak ada peningkatan dalam beberapa perlawananan yang diharungi baru-baru ini, namun apa yang menggusarkan adalah sentuhan terakhir menjaringkan gol yang masih belum berbisa.

Dalam perkembangan sama, kebanyakan peminat merasakan KCFC mempamerkan aksi yang menarik, namun ketumpulan jentera serangan menjadi nadi kekecewaan tersebut dalam setiap perlawanan.

Skuad The City Boys, Sabtu ini (24 April) akan bertandang ke Stadium Sultan Muhammad Ke-IV, Kota Bharu menentang pasukan Kelantan United FC.

Oleh ADI SAFARMAN

See author's posts


Kelewatan di KLIA akibat ramai penumpang

PUTRAJAYA: Waktu menunggu yang panjang bagi penumpang dari Sabah menjalani saringan Covid-19 di Lapangan Terbang Antarabangsa Kuala Lumpur (KLIA) bukan disebabkan kekurangan petugas Kementerian Kesihatan (KKM) tetapi jumlah penumpang yang ramai.

Ketua Pengarah Kesihatan Tan Sri Dr Noor Hisham Abdullah berkata, setiap penumpang akan menjalani saringan antara 10 hingga 15 minit sahaja tetapi gilirannya mungkin mengambil masa kerana penumpang yang ramai.

“Bagi satu kapal terbang masa yang dijangka diambil ialah sekurang-kurangnya dua jam, mungkin lebih. Kalau lebih daripada satu kapal terbang iaitu tiga atau empat kapal terbang yang tiba ia mungkin mengambil masa panjang.

“Masalah yang berlaku ialah kerana ramai penumpang. Jadi kena tunggu dan bersabar,” katanya mengulas mengenai aduan dan laporan terdapat penumpang yang terpaksa menunggu sehingga enam jam untuk menjalani ujian Covid-19.

Ditemui pemberita selepas merasmikan 7th Malaysia Breast Care Nurse Meeting 2020 di Institut Kanser Negara di sini semalam Dr Noor Hisham berkata, KKM telah menambah 90 lagi petugas di terminal utama KLIA dan Lapangan Terbang Antarabangsa Kuala Lumpur 2 (KLIA 2), menjadikan jumlah petugas seramai 400 orang.

Dr Noor Hisham pada Sabtu mengumumkan peraturan yang mewajibkan individu yang baru tiba dari Sabah menjalani saringan Covid-19 di kawasan pintu masuk bermula 27 September hingga 10 Oktober ini.

Beliau yang turut melawat KLIA pada 3.00 hingga 5 pagi tadi berkata, keadaan masih terkawal dan terdapat petugas KKM yang bekerja syif berganda iaitu sehingga 16 jam.

Menurutnya, ujian swab dilaksanakan melalui dua kaedah iaitu swab hidung dan mulut, kemudian penumpang akan dipakaikan gelang, diberi keterangan mengenai Covid-19 dan tindakan yang perlu mereka ambil.

Dr Noor Hisham berkata, keputusan ujian saringan ke atas penumpang dari Sabah akan diketahui dalam masa 24 hingga 72 jam.

“Mereka yang positif akan dihantar ke hospital manakala yang negatif tapi ada terdedah kepada kes positif akan dikuarantin 14 hari,” katanya.

Ditanya sama ada KKM ada memberi sebarang nasihat kepada Sabah memandangkan pilihan raya negeri itu sudah berakhir, Dr Noor Hisham berkata tindakan seterusnya untuk Sabah akan diumumkan semalam.

Mengenai kes Covid-19 yang dilaporkan di beberapa pusat beli-belah di Lembah Klang, Dr Noor Hisham berkata, ia kemungkinan disebabkan individu yang tidak menyedari diri mereka positif Covid-19.

“Apabila mendapat maklumat (berlaku kes Covid-19) di pusat beli-belah, kena nyahkuman kawasan itu sebagai langkah pencegahan,” katanya. – Bernama

See author's posts


Bagaimana James Brooke jadi raja

JAMES Brooke

MINGGU lalu, wacana ini mengimbau bagaimana Sarawak menjadi sebuah identiti geo politik baharu di utara Borneo.  Minggu ini wacana ini cuba mengupas pula bagaimana James Brooke menjadi raja di Sarawak.

Pemulaan hal ini bertitik-tolak daripada permintaan Pengiran Muda Hashim kepada James Brooke untuk membantu beliau menundukkan penentang di Sarawak. Pada awalnya, James Brooke menolak tetapi apabila kembali semula ke Sarawak sekali lagi, Pengiran Muda Hashim memintanya membantu beliau dalam hal yang sama.

Kali ini Pengiran Muda Hashim menawarkan Sarawak dan jawatan Gabenor kepada James Brooke. Tawaran Pengiran Muda Hashim ini umpama pucuk dicita ulam mendatang bagi James Brooke. Beliau akhirnya menerima tawaran ini.

Untuk melaksanakan janji ini, beliau bersama-sama 10 kelasi kapal Royalist beserta dengan dua meriam menyerang kubu penentang di Lidah Tanah. James Brooke juga mendapat sokongan tentera pelbagai kaum dalam kalangan orang Melayu, Dayak dan Cina.

Setelah berlaku serangan bertubi-tubi ke atas kubu di Lidah Tanah, pihak lawan meminta adakan rundingan antara wakil pihak lawan dengan James Brooke. Ia berjalan dengan baik walaupun ada sedikit masalah daripada penyokong wakil Brunei.

Rundingan

Dalam rundingan itu, wakil pihak penentang merasakan bahawa penglibatan James Brooke dalam rundingan ini akan memberi sinar baharu kepada Sarawak. Mereka mengetahui bahawa James Brooke akan menjadi raja bagi Sarawak.

Oleh itu mereka amat berharap pelantikan James Brooke sebagai raja ini mengantikan pemerintahan Brunei di Sarawak. Persetujuan meletak senjata ini juga bersyaratkan agar ahli keluarga penentang yang menjadi tebusan Pengiran Muda Hashim harus dibebaskan. Syarat ini diterima oleh James Brooke dan beliau menghadapi sedikit kesukaran untuk memujuk Pengiran Muda Hashim membebaskan tebusan keluarga pihak penentang ini.

Cabaran

Selesai mengendalikan rundingan ini dengan jayanya, James Brooke kemudian menuntut janji Pengiran Muda Hashim. Dalam hal ini, Pengiran Muda Hashim amat gembira akan kejayaan menamatkan penentangan di Sarawak tetapi penamatan penentangan ini tidak menyelesaikan masalah beliau.

Dalam hal ini, Pengiran Muda Hashim dalam dilema. Ini kerana beliau perlu menghormati dan menunaikan janjinya kepada James Brooke. Sebaliknya, beliau juga bimbang dengan pengaruh Pengiran Mahkota iaitu wakil Sultan Brunei di Sarawak yang masih lagi kuat.

Hal ini membawa kepada Pengiran Muda Hashim untuk melewatkan janjinya dengan James Brooke. Bagi James Brooke pula, tindakan Pengiran Muda Hashim melewat-lewatkan janjinya tidak dapat diterima.

Ketika itu juga terdapat khabar mengatakan bahawa sekitar 2,500 orang Iban dari Skrang menuju ke Sarawak untuk tujuan menyerang penduduk Sarawak di pedalaman yang terdiri daripada orang Melayu, Bidayuh dan Cina.

James Brooke mendakwa bahawa usaha ini didalangi Pengiran Mahkota untuk memburukkan imej beliau. Berita ini membawa kemarahan James Brooke. Beliau kemudiannya melakukan persediaan untuk bertindak balas. Beliau menggunakan kapal layar Royalist dan sebuah lagi kapal layar, iaitu Swift untuk memerangi pihak yang ingin menyerang penduduk Sarawak.

Pengiran Muda Hashim mendengar berita ini dan cuba menghalang sebarang kejadian buruk berlaku dengan menghantar utusan untuk meminta pihak yang ingin menyerang penduduk di pedalaman Sarawak ini berpatah balik. Arahan Pengiran Muda Hashim ini akhirnya dipatuhi dan kumpulan orang Iban ini telah berundur semula ke Skrang.

Keyakinan

Berita mengenai hal ini menaikkan imej James Brooke pada mata penduduk Sarawak. Mereka bertambah yakin bahawa James Brooke mampu melindungi penduduk tempatan. Tambah meyakinkan mereka ini juga adalah James Brooke mempunyai kuasa lebih besar daripada Pengiran Mahkota.

Satu lagi cabaran besar dialami James Brooke adalah usaha meracuni jurubahasa beliau. James Brooke mengesyaki perbuatan meletakkan arsenik dalam nasi jurubahasa beliau didalangi Pengiran Mahkota.

Beliau meminta Pengiran Muda Hashim untuk menyiasat perkara ini. Pemintaan James Brooke ini diterima oleh Pengiran Muda Hashim untuk melakukan penyiasatan. James Brooke berpendapat janji Pengiran Muda Hashim untuk menyiasat itu, umpama janji-janji yang tidak dapat dipenuhi.

Oleh itu, beliau mula bertindak lebih keras. Beliau mula melakukan persiapan, melengkapkan Royalist dengan senjata api dan merancang untuk menekan Pengiran Muda Hashim untuk bertindak ke atas Pengiran Mahkota dan menunaikan janji beliau.

Tekanan James Brooke ini menyebabkan Pengiran Muda Hashim menurunkan Pengiran Mahkota sebagai Gabenor dan wakil Brunei di Sarawak. Satu rundingan telah dijalankan oleh kedua-dua pihak dengan Pengiran Muda Hashim dalam keadaan amat tertekan.

Pengisytiharaan

Akhirnya Pengiran Muda Hashim akur dengan permintaan James Brooke. Pada 24 September 1841, James Brooke dilantik menjadi Raja dan Gabenor Sarawak. Hari kejadian dimeriahkan dengan tembakan meriam dan kibaran bendera di kapal yang berlabuh di Sungai Sarawak.

Pemerintahan Raja James Brooke ini merangkumi Tanjung Datu sehingga ke kuala Sungai Sadong. Beberapa batang sungai kecil dan besar seperti Sungai Lundu, Sungai Sarawak dan Sungai Samarahan menjadi kawasan pentadbiran Raja James Brooke. Keluasan kawasan pentadbiran Raja James Brooke adalah sekitar 3,000 batu persegi.

Wilayah ini agak kecil dibandingkan dengan saiz Sarawak pada hari ini. Kalau diukur, wilayah penguasaan awal James Brooke ini hanya meliputi Bahagian Kuching, Samarahan dan Serian.

Mengadap Sultan

Pengisytiharaan James Brooke sebagai Raja dan Gabenor oleh Pengiran Muda Hashim ini belum lagi cukup untuk mengesahkan kedudukan James Brooke sebagai pemerintah Sarawak. Ini kerana Sarawak adalah wilayah jajahan Brunei, maka ia perlu mendapat perkenan Sultan Brunei.

Untuk tujuan itu, Raja James Brooke berangkat ke Brunei pada 14 Julai 1842. Di Brunei, Sultan Omar Ali Saifuddin II menerima keputusan yang dibuat oleh Pengiran Muda Hashim untuk menyerahkan Sarawak kepada James Brooke. Pada masa sama, juga mengakui James Brooke sebagai pemerintah di Sarawak.

Pelantikan dan pengesahan Sultan Brunei ini mengubah status Sarawak sebagai sebuah wilayah berasingan. Hal ini tidak sama dengan wilayah lain di Brunei walaupun mendapat perkenan sebagai gabenor di beberapa batang sungai tetapi masih tertakluk kepada Brunei.

Penggunaan gelaran raja ini mengubah status Sarawak sebagai terasing dengan wilayah Brunei dan tidak mewakili Brunei.

Secara kesimpulannya, usaha James Brooke menjadi pemerintahan Sarawak menghadapi liku-liku cabaran yang besar. Namun demikian, beliau berjaya mengatasi hal ini dan akhirnya menjadi Raja Orang Putih pertama di Sarawak.

Dr. Suffian Mansor adalah Ketua Program Sejarah, Pusat Kajian Sejarah, Politik dan Hal Ehwal Antarabangsa, Universiti Kebangsaan Malaysia.

See author's posts


Minyak cili bawang putih tambah aroma masakan

MASAKAN orang Asia memang menggunakan banyak bawang putih kerana bahan masakan ini memang mempunyai khasiat yang cukup banyak. Bawang putih bukan sahaja menyedapkan masakan tetapi fungsinya meluas, dari membunuh parasit, memulihkan sistem pernafasan hinggalah memulihkan sistem penghadaman.

Untuk tujuan perubatan, orang biasanya hanya menggunakan bawang putih yang digabungkan dengan herba lain. Namun untuk tujuan menjamu selera, rasa bawang putih sahaja tidak memadai kerana orang Asia tidak boleh hilang rasa pedas di dalam makanan.

Memandangkan orang sekarang sukakan bahan masakan yang ringkas tetapi sedap, maka wujudlah minyak cili bawang putih sebagai penyedap masakan dan makanan. Dengan hanya sesudu dua, rasa masakan atau makanan berubah serta merta kerana aroma enak bawang putih dan rasa pedas cilinya.

Salah seorang pengusaha minyak cili bawang putih yang laris di pasaran, Rogayah Rais, minyak cili bawang putih ini sedap di makan dengan Dim Sum, Mi Sup, sebagai bahan campuran mi goreng atau bihun goreng dan sebagainya.

“Malah minyak cili bawang putih ini juga enak jika dimakan begitu sahaja dengan nasi panas ,bubur, roti canai, dalca dan sebagainya. Pendek kata, masukkan sahaja ke dalam masakan, rasanya pasti enak,” kata beliau yang juga mesra disapa dengan panggilan Kak Gai.

Bercerita lanjut tentang bahan-bahan untuk menghasilkan minyak bawang putih ini, Kak Gai berkata, bahan-bahannya cukup ringkas tetapi memerlukan ketekunan untuk menghasilkan minyak yang benar-benar matang rasanya.

“Saya hanya gunakan cili, bawang putih, udang kering dan sedikit serai. Semua bahan ini dikisar dan kemudian ditumis dengan minyak yang banyak. Bahan-bahan ini perlu digoreng sehingga garing dan warnanya bertukart menjadi agak gelap,” kata beliau.

Menyingkap kisah beliau terlibat di dalam pembuatan minyak cili bawang putih ini, Kak Gai berkata, ia bermula selepas hasil cili dari kebun fertigasi beliau tidak terjual ekoran lambakan cili import dan penutupan banyak restoran akibat pandemik Covid-19 dahulu.

Tidak mahu cili-cili ini terbuang begitu sahaja, beliau memikirkan cara lain untuk memasarkannya dan dari situ wujudlah ilham untuk menghasilkan minyak cili bawang putih ini.

Pada awalnya, produk-produk ini beliau jual kepada rakan-rakan secara atas talian dengan menggunakan saluran kumpulan Whatsapp sahaja. Namun sambutan di luar jangkaan sehingga beliau mula mempromosikannya di laman sosial Facebook dan Instagram pula.

Sehingga kini, juala cili minyak cili bawang putih beliau terus laris, malah beliau tidak menang tangan untuk memenuhi permintaan pelanggan.

Oleh HAINI DARANI

See author's posts


Hari Zong Yuan (Ghost Festival)

NEGARA kita adalah sebuah negara yang berbilang kaum, dan setiap etnik mempunyai adat resam sendiri, terutamanya agama dan kepercayaan rakyat tradisional.

Timbalan Pengerusi Persatuan Kelab Teo Khiaw, Sim Han Tong berkata, walaupun manusia berada di abad ke-21 dan hari ini ketika teknologi sangat maju, mereka masih bingung dan terpesona dengan dimensi ruang dan perkara lain yang tidak diketahui, yang berlaku di dunia nyata. Oleh itu, pelbagai bentuk kepercayaan dilahirkan untuk menenangkan jiwa.

“Pada hari ke-15 kalendar lunar ketujuh adalah merupakan Hari Zong Yuan (Sembahyang Rebutan). Ia merupakan salah satu perayaan tradisional penting yang telah diturunkan oleh orang Cina selama lebih dari 2.000 tahun.

“Ia juga merupakan salah satu perayaan tradisional penting, yang biasanya dikenali sebagai Perayaan Hantu, Zong Yuan dan perayaan Yulan.

“Namun, dengan adat istiadat yang berlainan di pelbagai tempat, perayaan-perayaan itu disambut dengan cara yang berbeza. Tetapi konotasi perayaan adalah sama,” katanya.

Menurut beliau, ia juga adalah untuk menghormati hantu dan dewa-dewa langit, dan kemudian membentuk nilai-nilai hidup mulia dalam kalangan individu, bahkan dalam kalangan etnik. Jadi perayaannya sangat mendalam.

“Pertama sekali, kita mengetahui bahawa Hari Zong Yuan (Sembahyang Rebutan) pada awalnya merupakan festival Taoisme yang penting di China.

“Pada masa yang sama, sudah lama ada legenda bahawa setiap tahun pada hari pertama bulan ketujuh kalendar lunar, pintu hantu akan dibuka, dan pintu hantu tidak akan ditutup sehingga 30 Julai,” katanya ketika ditemu ramah.

Ujar Sim, oleh itu, pada bulan lunar ketujuh disebut bulan hantu, kerana dalam bulan ini, hantu yang tak terhitung jumlahnya pasti akan keluar dari neraka, bersiar-siar, menikmati lawatan bulan pendek dan pergi melihat kehidupan manusia,

“Jadi, untuk mengelakkan nasib buruk dan tersentuh dengan roh jahat, sepanjang hari itu akan menyiapkan tiga pengorbanan iaitu menyediakan lauk sembah, membakar wang, dan menyembah untuk menghilangkan roh-roh yang sunyi, roh-roh jahat dan roh-roh yang membenci, dapat dibebaskan.

“Pada 15 Julai, Buddhisme memanggil perayaan Yulan, yang merupakan hari bersukacita bagi Buddha. Sekiranya pada hari itu, orang akan membuat persembahan kepada para sami dan berdoa,

“Di bawah sinar bulan purnama 15 Julai, pengorbanan dilakukan untuk memberi ganjaran kepada langit dan bumi, cuaca baik dan hujan lebat, penuaian bijirin adalah untuk menenangkan makhluk hidup, mengingati nenek moyang, dan secara beransur-ansur menjadi kebiasaan. Mereka akan mendapat berkat dan kebijaksanaan yang besar,’ kata Sim.

Sementara itu, beliau memberitahu, setiap tahun, masyarakat Cina di seluruh dunia merayakan Hari Zong Yuan (Sembahyang Rebutan) dalam format yang hampir sama.

“Pada sebelah petang hari itu, akan diadakan upacara penyembahan, mezbah akan didirikan, dan meletakkan korban dan persembahan lain akan diadakan dalam kotak beras atau baldi beras, dan kemudian akan dibanjiri untuk berdoa.

“Meminta raja hantu duduk di mezbah, yang bertujuan untuk mengejar hantu tunggal dan hantu liar. Selepas pemujaan, persembahan akan dibuka kepada orang-orang percaya di tempat, dan lain-lain, dan upacara merampas akan dilaksanakan. Pengorbanan diambil, dan simbolnya adalah tanda yang baik. Dan mereka akan melakukan persembahan untuk orang miskin dan yang kesepian,” ujarnya.

Dalam pada itu, Sim berkata, pada kesempatan festival kepercayaan tradisional Cina tahunan, mereka berterima kasih atas keunikan Sarawak.

“Semua etnik sentiasa menegakkan keharmonian dan kasih sayang, saling menghormati, dan memahami budaya, pendidikan, agama dan kepercayaan masing-masing.

“Di Sarawak kebebasan bersinar sementara di negeri ini. Dalam enam bulan sebelum ini, kita lebih beruntung melihat dan mempunyai kerajaan terkemuka yang bijak, maju dan berpandangan ke hadapan. Kita telah dengan tegas menubuhkan Unit Hal Ehwal Agama-Agama Lain (UNIFOR), dan dengan tindakan praktikal, kita telah menyokong agama-agama bukan Islam di Sarawak.

‘Dasar kestabilan, kerajaan yang adil, kesaksamaan semua kaum, dan pembangunan bersama kerajaan Sarawak adalah model sosial di negara kita dan aset berharga Sarawak untuk generasi.

“Adat tradisional yang berasal dari China dapat diteruskan selama ribuan tahun tanpa gangguan, dan akan terus menjadi popular di seluruh dunia dengan gelombang imigrasi Cina moden, jika tidak, ia akan mempunyai akar umbi,” tambahnya.

See author's posts


NGO serah memorandum kepada SPR

PUTRAJAYA: Pertubuhan Keilmuan Nasional dan Gerakan Belia 4B semalam menyerahkan memorandum kepada Suruhanjaya Pilihan Raya (SPR) bagi menggesa supaya pelaksanaan pendaftaran pemilih automatik dan kelayakan mengundi pada usia 18 tahun disegerakan.

Pemangku Presiden Gerakan Belia 4B Fahami Ashrof Badaruddin ketika ditemui selepas menyerahkan memorandum itu di ibu pejabat SPR di sini mengajukan persoalanan adakah kerajaan masih serius dengan Undi 18, sedangkan Parlimen sudah meluluskan Undi 18 pada 2019 sebelum pelaksanaan Perintah Kawalan Pergerakan lagi.

Pengerusi Keilmuwan Nasional Zambri Mohd Isa pula berkata, pelaksanaan Undi 18 itu tidak harus ditangguhkan, supaya hak kira-kira 1.2 pengundi belia tidak dinafikan.

“SPR perlu berpegang kepada prinsipnya iaitu memelihara, menyelia dan mengekalkan proses demokrasi melalui pilihan raya yang bebas dan adil,” katanya.

SPR dalam satu kenyataan Khamis lepas mengumumkan pendaftaran pemilih automatik dan Undi18, dijangka hanya boleh dilaksanakan selepas 1 September 2022, dan keputusan itu menimbulkan pelbagai reaksi masyarakat dan parti politik yang kebanyakannya tidak bersetuju dengan langkah tersebut.

— Bernama

See author's posts


Malaysia, ASEAN jadikan pembayaran rentas sempadan satu kenyataan

KUALA LUMPUR: Malaysia, bersama-sama empat negara Asean akan mengambil bahagian dalam fasa seterusnya rangkaian pembayaran rentas sempadan pelbagai hala Projek Nexus, kata Bank Negara Malaysia (BNM).

Berdasarkan Laporan Tahunan 2022 BNM yang dikeluarkan hari ini, fasa itu bermatlamat untuk membolehkan Nexus menjadi model yang berdaya maju dari segi operasi dan komersial menjelang 2025.

Sehubungan itu, BNM telah menandatangani Memorandum Persefahaman Rangkaian Pembayaran Serantau dengan bank pusat Filipina, Indonesia, Singapura dan Thailand semasa Sidang Kemuncak G20 di Bali pada November 2022.

“Projek ini mempunyai potensi yang sangat besar untuk rantau ini. Pengguna akan dapat menikmati pembayaran serta pemindahan dana yang lebih murah, cepat dan telus antara negara yang mengambil bahagian pada masa hadapan.

“Projek ini juga dapat mengukuhkan kerjasama perdagangan dan ekonomi antara rantau, di samping mendorong inovasi yang lebih rancak dalam ruang pembayaran,” kata bank pusat itu.

Eksperimen Projek Nexus, yang telah disempurnakan pada Disember 2022, menunjukkan bahawa model pelbagai hala untuk menghubungkan sistem pembayaran segera (IPS) secara teknikalnya boleh dilaksanakan.

“Semasa eksperimen dijalankan, pembayaran rentas sempadan berjaya dikreditkan ke dalam akaun penerima dalam masa 60 saat,” kata laporan itu.

Menurut laporan itu, pengaturan Nexus merangkumi model ujian (atau Nexus Gateway) dan draf peraturan untuk peserta Nexus (atau Nexus Scheme).

Katanya,  Nexus Gateway ini berfungsi sebagai platform utama bagi IPS untuk menghubungkan serta menguruskan pembayaran dan pemindahan dana rentas sempadan termasuk perkara-perkara berkaitan pembayaran seperti penghantaran mesej pembayaran, penukaran mata wang dan saringan pematuhan, dengan segera.

Manakala, Nexus Scheme pula merupakan buku peraturan standard yang menggariskan peranan serta tanggungjawab semua peserta dalam pengaturan Nexus, termasuk pengendali IPS dan penyedia perkhidmatan pembayaran.

Bagaimanapun, laporan itu berkata walaupun eksperimen ini menunjukkan pengaturan Nexus boleh dilaksanakan secara teknikal, terdapat faktor lain yang masih perlu dipertimbangkan sebelum Nexus boleh dilaksanakan dalam situasi sebenar.

Antara faktor yang boleh diambil kira adalah pengaturan tadbir urus untuk entiti yang akan  menguruskan dan mengendalikan pengaturan Nexus, katanya.

Terdahulu, Malaysia telah melaksanaan IPS pada Disember 2018 dan ia memacu ke arah transaksi pembayaran runcit serta kiriman wang domestik yang lebih mudah.

Bagaimanapun, pembayaran dan pengiriman wang ke luar negara masih lagi sukar, jadi bank telah berusaha untuk menjalinkan IPS negara kita dengan IPS di beberapa negara jiran bagi memastikan pembayaran rentas sempadan memberikan manfaat yang setara dengan pembayaran domestik pada masa ini.

Setakat ini, bank telah mewujudkan jalinan pembayaran rentas sempadan dua hala dengan Thailand, Indonesia dan Singapura untuk membolehkan pembayaran melalui kod QR.  – Bernama

See author's posts


Aset PDRM terus diperkasa

KUCHING: Aset Polis Diraja Malaysia (PDRM) Sarawak terus diperkasakan dalam usaha memberi perkhidmatan terbaik demi keselamatan dan keamanan rakyat di negeri ini.

Menurut Pesuruhjaya Polis Sarawak Datuk Aidi Ismail menerusi satu kenyataan dalam media Facebook Polis sarawak semalam, pihaknya telah menerima sembilan aset baharu daripada Bukit Aman untuk kegunaan pasukan di Sarawak.

“Aset-aset yang diberikan melibatkan kenderaan pasukan jenis pacuan empat roda (4WD) Toyota Hilux 2.8 Black Edition Double Cabin (Auto) untuk unit anjing pengesan (K9) dan kenderaan jenis Mitsubishi Triton 2.4 Vg Premium Double Cab 4×4 Auto Diesel.

“Dalam majlis penyerahan tersebut, Jabatan Siasatan Jenayah (JSJ) Sarawak menerima lima kenderaan pasukan jenis 4WD Toyota Hilux 2.8 Black Edition Double Cabin (Auto) untuk Unit Anjing Pengesan (K9) dan sebuah kenderaan jenis Mitsubishi Triton 2.4 Vg Premium Double Cab 4×4 Auto Diesel,” tambahnya dalam kenyataan tersebut.

Dalam kenyataan yang sama, Aidi memaklumkan Jabatan Siasatan Jenayah Narkotik Sarawak menerima sebuah kenderaan jenis Mitsubishi Triton 2.4 Vg Premium Double Cab 4×4 Auto Diesel.

“Sementara itu, Pasukan Polis Marin Wilayah 5 Sarawak dan Pasukan Gerakan Polis Udara Sarawak pula masing-masing menerima sebuah kenderaan jenis Mitsubishi Triton 2.4 Vg Premium Double Cab 4×4 Auto Diesel,” tambahnya yang juga memaklumkan bahawa majlis penyerahan tersebut diadakan di Bilik Mesyuarat Ibu Pejabat Polis Kontinjen (IPK) Sarawak di sini, semalam.

Oleh RYNNA SHA’ERRA

See author's posts